text:
INYIGISHO YO KU CYUMWERU CYA 19 GISANZWE (UMWAKA A ) ,TARIKI YA 09/08/2020
AMASOMO:1Bami 19,9a.11-13a; Zab 85(84) 9-14; Rom 9,1-5; Mt 14,22-33.
Iyo Yezu ahageze umuhengeri urahosha!
Bakristu bavandimwe ncuti z’Imana, kuri iki cyumweru cya 19 mu byumweru bisanzwe, Ijambo ry’Imana riraturarikira kuzirikana ku bubasha bw’Imana kandi iyo Mana ntiba kure yacu.
Mu Isomo rya mbere dusanga mu Gitabo cya mbere cy’Abami, twumvisemo inkuru ya Eliya Umuhanuzi wageze mu buvumo akahabonera Imana yaje kumuhumuriza no kumwiyereka inyuze mu bwicishebugufi butangaje, dore ko yari yiteze wenda ko yaza mu bimenyetso bikangaranya ariko yo yajya kumwiyereka ikanyura mu bwiyoroshye bwagaragariye mu kayaga gahuhera nyamara yashoboraga no kwigaragariza mu miyaga ikomeye, n’ibindi bimenyetso byarushaga ubukana akayaga yigaragarijemo.
Twibukiranye ko Eliya yari yageze muri ubu buvumo ahunga agira ngo akize amagara ye. (1Bami 19,3). Yari yageze ahakomeye mu guhigwa azira ibikorwa bya gihanuzi yari yasohoje, ariko akomera ku Mana agira ati: “Ntacyo ngishoboye. None Uhoraho, akira ubuzima bwanjye kuko ntaruta abasokuruza banjye” (1Bami 19,4). Nyuma y’Ijambo risembura Impuhwe z’ Imana kandi ryuzuye ukwemera n’Ukwizera, Imana ntiyamwihoreye kuko yamutumyeho Umumalayika, ikamugaburira, ikamuhembura, ikamukomeza mu butumwa kandi ikanamwiyereka. N’ubwo yari imaze gukora ibikorwa bikomeye bityo, Imana ntiyaciye mu kwigamba ubuhangange kugira ngo ikomeze kumwihishurira bishyitse hagamijwe ko na we azayihishurira abandi mu buhamya bw’Ubuzima bwe bwite Imana yanditsemo amateka ndasibangana. Ese iyo Mana isanga abahungabanyijwe n’ababahiga mu buvumo bihishemo abandi babatereranye yagereranywa na nde? Ntawe! Kandi nta n’ureshya na yo kabone n’iyo haba hari abajya bayibeshyaho bagashaka kuyisuzugura no kuyisuzuguza abandi kandi amaherezo yabo bazayihinguka imbere bakabazwa ibyo bakoze bageze aho abunganizi (abavoka) baba batagifite akamaro!
Ubuhamya bw’Ubuntu bw’Imana bwakomezaga abahanuzi, bukomeza Imbaga y’Imana na n’Ubu kandi ni na bwo bwateraga kenshi Pawulo intumwa kuvuga amagambo akomeye ahamya iby’Isano ikomeye afitanye na Kristu maze ibyo akabisobanura yifashishije ibigereranyo by’isano y’amaraso yari afitanye n’abavandimwe be b’Abayahudi nk’uko twabyumvise mu isomo rya kabiri.
Mu Ivanjili yanditswe na Matayo yateguriwe uyu munsi turabwirwa iby’inkuru ikomeye ya Yezu wacubije umuhengeri wari ugiye kumara abigishwa be. Nta mugayo kandi kuko kuba bari bagiye batari kumwe na Yezu ntibyari kubagwa amahoro. Yezu aragenda hejuru y’Inyanja. Ibi ntibivuga gusa ko yigenderaga ahubwo binatwibutsa ko Yezu afite n’ububasha ku nyanja n’ibishobora kuyikoreramo cyangwa kuyikorerwamo. Inyanja si amazi gusa, n’ubuzima twogamo ntaho butaniye n’inyanja.
Mu byo twabwiwe muri iyi vanjili, harimo n’uko Petero yabwiye Yezu ko yifuza kumusanga mu gihe umuhengeri wari ubageze kure. Ntawahamya ijana ku ijana ko yashagaga kumusanga gusa kuko yari yishimiye kumuba hafi kuko binashoboka ko yaba yaramusangaga agira ngo amuhereze ikiganza bityo abe yarokoka urupfu rwamugeraga amajanja, kandi byarangiye koko amutabaye atabara na bagenzi be. Uko byamera kose Petero yahisemo neza n’ubwo bwose ugushidikanya kwe kwari kumukozeho.
Hari abakristu benshi bahitamo gutabaza no gutakambira Yezu ariko bageza hagati mu rugendo bagacika intege bagatangira gushidikanya, Bene iyo migirire usanga ibabuza amahirwe yo gutabarwa kuko baba banze kugeza urugendo rwabo ku ndunduro. Burya niba Imana yaraguteguriye igisubizo ku ibaraza (ingazi-escalier) rya kane cyangwa irya gatanu, ntuzigere wibeshya ko uzigera ukibona ku rya kabiri. Ibyo Imana yaguteguriye kuri buri baraza uzabihasanga ari uko warigezeho nudatera intambwe ngo ugereyo uzapfa utabonye ibyo wari warateguriweyo.
No muri ibi bihe turimo, bya bihe covid yateje bamwe na bamwe guhemuka , ikazana ibyo kubangamira ibikorwa nyobokamana, abandi ikabateza kubeshya no kwimika amacenga y’inyungu mpimbano, ntihabuze ibyo twaba tubona ko byenda kuturenza imbaraga, cyangwa se bikatumerera nk’amazi yari arimo kwigera ubwato bwa Petero na bagenzi be. Igisubizo ni kimwe. Ubuhungiro nyabwo ni ukujya aho ubasha kubonanira n’Imana nk’uko Eliya yabigenje kandi bene aho turahazi. Igisubizo nyacyo ni ukuva mu itsinda ry’abavuza induru n’abasakuza gusa bavuga ngo turashize, turashize nk’uko abigishwa bamwe bari baheze muri urwo maze ugasanga Yezu uciye mu kiganiro ugirana na we buri munsi na buri gihe cyose umuhengeri uba uzamuye ubukana, ndetse no mu ntambwe utera zo kuva aho wari uri kuko uwavuze ati: “Nimuhumure, mwigira ubwoba”, aracyariho kandi arashoboye.
Reka dufatanye guhamagara Yezu mu byacu, ubundi nabigeramo koko, bomboribombori n’imihengeri itabura aha cyangwa hariya izasigara yarabaye cyera habayeho.
Nyagasani Yezu nabane namwe, abarinde ibibateza imihengeri byose kandi abahe Umugisha!
Padiri Jean Damascène HABIMANA M,
Mu butumwa I Gihara, Diyosezi Kabgayi


c: text/html

text:
Kuri uyu mugoroba tariki ya 27/01/2020 Intagamburuzwa za AERG zashoje Itorero zari zimazemo iminsi igera ku icumi, ryaberaga mu Kigo Gitorezwamo Umuco w’Ubutore cya Nkumba. Umunyamabanga wa Leta muri Minisiteri y’Ubutegetsi bw’Igihugu ushinzwe imibereho myiza y’abaturage NYIRARUKUNDO Ignatienne, watumye izi ntore ku rugerero yazisabye kurwanya ingeso mbi zugarije urubyyiruko muri iyi minsi cyane gucuruza no gukoresha ibiyobyabwenge, kuko Igihugu gikeneye urubyiruko rufite ubwenge buri ku murongo.
Muri iki gitaramo NYIRARUKUNDO Ignatienne Umunyamabanga wa Leta muri Minisiteri y’Ubutegetsi bw’Igihugu, yashimiye uru rubyiruko rwarokotse Jenoside yakorewe Abatutsi rwibumbuye muri AERG, ikinyabupfura bagaragaje n’umuhate wabaranze mu gihe cyose bamaze mu Itorero ati:” nkurikije ibyo mwatugaragarije mwitoreje muri iki kigo cy’Ubutore, umuhate n’ikinyabupfura nababonanye numva mbuze ikindi ndenzaho usibye gushima Imana, ngashima ubuyobozi bw’Igihugu cyacu cyiza bwatugaruriye icyizere cy’Ubuzima, ngashimira kandi aba batoza mwabanye neza kuva mutangiye Itorero kugeza uyu munsi”.
Aho mugiye muzakomeze murangwe n’umuco w’Ubutore, muzangize abo musanze ibyo mwatorejwe muri iki kigo, Hon Nyirarukundo Ignatienne yagize ati:” Mukwiye kwigirira icyizere kuko mufite Igihugu kibafitiye icyizere, kandi murwanye ingeso mbi, murwanye ibiyobyabwenge kuko ntawukeneye ubwenge bwayobye, u Rwanda rukeneye urubyiruko ruzi neza ibyo rukora”.
Uwari uhagarariye ubuyobozi bwa Komisiyo y’Igihugu y’Itorero, Komiseri RUGEMINTWAZA Nepo yashimiye abagize uruhare mu gutoza Intagamburuzwa za AERG kuko umusaruro wabo uragaragara:
“Abatoza mwese mwatoje iri torero mukwiye gushimirwa ibikorwa by’Intangarugero mugezeho, abari bashinze imitoreze, abari ku ruhembe rw’ingishywa, abari bashinzwe umutekano w’Intore, abari bashinzwe ubuzima bw’Intore mwese mw’izina rya Komisiyo y’Igihugu y’Itorero no mu izina ryanjye bwite ndabashimiye mwakoze akazi keza”.
Intagamburuzwa za AERG zatojwe kumenya u Rwanda, kurukunda no kururwanira ishyaka, Intore kandi zatojwe kumenya icyerekezo cy’Igihugu n’ingamba zo kukigeraho binyuze mu mikorongiro, zatojwe kandi gukorera hamwe binyuze mu karasisi ka gisirikare no mu ntambwe y’Intore.
Ubwo basozaga itorero bahize kumenya neza amateka ya Jenoside yakorewe abatutsi no gufatanya n’abandi banyarwanda gutegura gahunda zo kwibuka…...
Iri torero Intagamburuzwa za AERG icyiciro cya 6, ryari rimaze iminsi ribera mu kigo gitorezwamo umuco cya Nkumba, ryitabiriwe n’abanyamuryango ba AERG bagera kuri 400 baturutse muri za Kaminuza n’amashuri makuru.

robotstxt: allowed

filter: keep


text:
Kuko mu mwuka umwe twese arimo twabatirijwe kuba umubiri umwe, naho twaba Abayuda cyangwa Abagiriki, naho twaba imbata cyangwa ab’umudendezo. Kandi twese twujujwe umwuka umwe (1Abakorinto 12:13)
Ishusho y’umubiri ikoreshwa muri Bibiliya kugirango yerekane itorero nk’ikintu cy’umwuka. Ibi nibyo intumwa Pawulo atwibutsa mu rwandiko rwa mbere yandikiye Abakorinto igice cya 12. Kristo ni umutwe w’umubiri w’abizera hanyuma abizera nabo bagize igice cy’uwo mubiri.
Ubumwe bw’umubiri ntabwo ari ugusa kw’ingingo. Buri rugingo rugira umumaro utandukanye n’uw’urundi. Ubumwe tuvuga ni uguhuriza cyangwa gukorera hamwe hagati y’ingingo zigize umubiri, muri uko kuzuzanya, umumaro wa buri rugingo ugomba kubahwa. Niba ukuguru kumwe gushaka kujya imbere naho ukundi kuguru kugasubira inyuma , icyo gihe ubumwe buba bwabuze. Umubiri udafite umutwe ugomba gupfa igituma umubiri wuzuye ni uko igihimba kiba gifatanye n’umutwe.
Buri rugingo rw’umubiri rwashyikirijwe Kristo ruzaba rwunze ubumwe kandi rwunge ubumwe n’izindi ngingo zigize umubiri, ziyoboka Umwami.
Turakenerana umwe ku wundi kugira ngo duteze imbere ubumwe buturuka ku bufatanye bwacu
Imana yashyizeho ingingo zigize umubiri nk’uko ibishaka (1Abakorinto 12:18) kandi byose byari mu mugambi wayo wo kugira ngo rumwe rugirire izindi umumaro.
Itorero ryose ryo mu gace ryirebaho ubwaryo, ntirishobora kungukira ku yandi matorero. Umupasiteri wese wanga ko izindi minisiteri z’abandi bapasiteri zikorana nabo muri rusange, aba ashaka gukenesha umubiri. Buri wese akeneye mugenzi we kugirango duteze imbere ubumwe bw’umubiri kuko turi itorero Kristo akaba umutwe waryo.
Gushyira hamwe k’umubiri bigaragarira mu kwita ku mibabaro ya rumwe mu ngingo zigize umubiri (1Abakorinto 1:26) Mugihe mu mubiri wacu urugingo rumwe rurwaye, turwitaho ku buryo bushoboka. Tuvura ibisebe byacu, uburwayi bw’umutwe, uburibwe bwo mu ngingo n’ibindi. Ntabwo dushyira amaboko mu mifuka ngo twumve ko bizikiza, ahubwo turabivura.
Ese ni ikihe kigero twaba tugezeho mugihe dushyira ku ruhande urugingo rurwaye cyangwa se rufite ikibazo aho kurufasha mu buryo bwose bushoboka? ubumwe bwacu buzagaragarira mu kwita ndetse no kwihanganira ingingo zifite ibisebe cyangwa se ibikomere, guha akato, ivangura no kureka ingingo zitameze neza, ni uburyo bwo gutakaza ubumwe ndetse n’ubumuntu.
Ubumwe butavogerwa bw’umubiri wa Kristo bukomeje kuba impamo irenga amadini yose. N’ubwo amacakubiri abaho mu madini yiyita aya gikristo, umubiri wa Kristo ni umwe. Ni ukuri tugomba kumenya igihe dusangiye umugati na vino: "Kuko upfa kurya, akanywa atitaye ku mubiri w’Umwami, aba aririye kandi aba anywereye kwishyiraho gucirwa ho iteka" (1 Abakorinto 11:29)
Isengesho ry’umunsi
Urakoze mukiza kuko waremye ingingo zitandukanye z’umubiri wawe, hari ubutunzi bw’umwuka bukomeye muri buri rugingo kandi ndasengera by’umwihariko buri rugingo rwakomeretse. Ndasenga ngo babone umwanya wabo mu bugingo bwawe. Amen!
Source: www.topchretien.com
[email protected]


text:
Umukunzi wacu yaratwandikiye ashaka ko tumugira inama:
Yateruye agira ati “Muraho,njye nakundanye numutipe tumarana igihe ndamukunda pe kandi nawe arankunda nkabibona ariko papa yaje gupfa hanyuma papa amaze gupfa nahise mbura amafrw y’ishuri uwo musore rero yarabimenye gusa arambwira ngo nta mafaranga afite ngo ariko nayabona ngo azandihira nige imyuga. Uwo musore afite murumuna we none uwo murumuna we yaje kumenya ko ntakiga arabimbabaza ambaza n’impamvu ndamubwira ko nabuze amafrw ya school fees uwo murumuna w’umukunzi wanjye yahise atangira kundihira, ibikoresho byose arabimpa mu by’ukuri nawe yahise atangira kunsaba urukundo kubera ukuntu anyitaho nahise ntangira kumukunda none sinzi icyo nakora kuko uwo nkunda cyane nimukuru we ariko we ntabwo anyitayeho. Uyu murumuna we aba ambwira ngo ndeke mukuru we kuko yifitiye abandi none sinzi icyo nakora pe, mbigenze nte?”.
Mungire inama!
Mushobora kumugira inama muciye hasi muri comment section.


text:
Ababyeyi bamwe ntibazi ko hari itegeko ribahana mu gihe batakaje inshingano zo kurera abana babyaye ndetse nababashora mu ngeso zo gusabiriza.
Hari abana bagaragara mu buzima bwo mu muhanda basabiriza wababaza impamvu bajya mu muhanda bakakubwira impamvu zitandukanye zirimo ubukene, kutagira ababyeyi babarera, kuba ba nyina naba se bababyara baratandukanye umwana akabura umurera agahitamokujya muri ubwo buzima bwo mu muhanda, abandi bakavuga ko baba boherejwe n’umwe mu babyeyi kugirango babone ikibatunga.
Mu rwego rwo gukomeza kwigisha ababyeyi inshingano zo kurera no kubahugura ku mategeko abahana igihe batakaje inshingano zo kurera twifuje kurebera hamwe icyo amategeko ateganya ku mubyeyi utakaje inshingano zo kurera no kwita ku mwana yabyaye ndetse n’uwamushoye mu buzima bwo gusabiriza.
Ingingo ya 36: Guta cyangwa gutererana umwana: Umubyeyi, umwishingizi cyangwa undi urera umwana mu buryo bwemewe n’amategeko uta umwana ahagaragara cyangwa umutererana, aba akoze icyaha. Iyo abihamijwe n’urukiko, ahanishwa igifungo kitari munsi y’imyaka itatu(3) ariko kitarenze imyaka itanu(5) n’ihazabu y’amafaranga y’u Rwanda atari munsi y’ibihumbi mirongo itanu(50 frw ) ariko atarenze ibihumbi ijana (100000frw).
Iyo umwana yatawe ahihishe, igihano kiba igifungo kitari munsi y’imyaka itanu (5) ariko kitarenze imyaka irindwi (7) n’ihazabu itari munsi y’ibihumbi maganatanu (500000 frw) ariko atarenze miliyoni imwe (1000000 frw) cyangwa kimwe muribyo bihano.
Ingingo ya 37: Gushora umwana mu busabirizi: Umubyeyi cyangwa umuntu wese ufite ububasha ahabwa n’amategeko ku mwana ukoresha, woshya, ushora cyangwa ushishikariza umwana gusabiriza, aba akoze icyaha. Iyo abihamijwe n’urukiko ahanishwa igifungo kitari munsi y’amezi atandatu (6) ariko kitarenze umwaka umwe.
Iyo umwana yashowe mu gusabiriza afite ubumuga bwo bw’umubiri cyangwa bwo mu mutwe igihano kiba igifungo kitari munsi y’imyaka ibiri (2) ariko kitarenze imyaka itatu (3).
Ababyeyi bafite abana bahoze mu buzima bwo mu muhanda mu kiganiro twagiranye bose bahuriye ku gisubizo cy’uko nta bumenyi bari bafite bwo ku mategeko ahana ababyeyi birengagije kurera abana babo ndetse n’umubyeyi wabashoye mu ngeso yo gusabiriza.
Uwitwa Mugabe Innocent avuga ko umwana we yagiye gusabiriza mu muhanda nyuma y’uko atandukanye n’umugore we, icyo gihe yabwiwe ko ari nyina wamwoherezaga gusaba kuko nta kazi yari afite ngo kabashe gufasha umwana ngo abeho neza.
Ati “nkubwo urumva ko iyo amenya ko amategeko amuhana ntabwo yari gutinyuka no kubahuka kohereza umwana gusabiriza mu muhanda”.
Mu rwego rwo gufasha ababyeyi gusobanukirwa inshingano zabo ndetse no kubasobanurira uburyo gutakaza inshingano zo kurera abana babo hari amategeko abibahanira ikigo cy’Abadacogora-Intwari cya Caritas Kigali kita ku bana bo mu muhanda cyagiye giha amahugurwa ababyeyi b’abana bo mu muhanda basobanurirwa ibibi byo kohereza umwana mu muhanda.
zimwe mu mpamvu zitera abana kujya mu buzererezi bwo mu muhanda harimo ubukene, amakimbirane mu miryango, gusenyuka kw’imiryango, ubuke, kubyara abana benshi ababyeyi badashoboye kurera ko aribyo bitera abana kujya kuba inzererezi.
Bimwe mubyo ikigo cy’Abadacogora-Intwari cya Caritas Kigali bagiye bafasha ababyeyi b’abana ni ukubahugura kugirango bagire uburere n’ubumenyi bwo kwita ku bana babyaye, kubyara abo bashoboye kurera, kuganira n’abana babo bakamenya kubatega amatwi, ndetse bakabarinda ikintu cyose cyabaganisha mu nzira mbi cyane icyabajyana mu buzima bwo mu muhanda.
Umusaruro wavuye muri aya mahugurwa nuko ababyeyi byabafashije kwita kubana babo igihe bavuye mu buzima bwo mu muhanda basubiye mu miryango yabo bakabasha kubafasha ntibongere kubusubiramo.


text:
Benshi baziko guca inyuma umukunzi wawe ari ukuryamana nundi muntu mutashakanye gusa, hari ibindi bikorwa abantu bakora kenshi batazi ko barimo gucana inyuma.
1.Kugira inshuti itari uwo mwashakanye bitari iby'urukundo rweruye ariko na none bitari ubucuti busanzwe. Ugasanga mukoranaho birenze ibisanzwe, amagambo mubwirana ntabwo ari ayo wabwira undi uwo ariwe wese. Abashakanye bakwiye kwirinda izo nshuti.
2.Kwandikira umuntu mudahuje igitsina ikarita imwifuriza ibyiza, imwihanganisha cyangwa se kumuha intwererano, ukabikora wenyine udashyizeho ko mubikoze hamwe n'uwo mwashakanye nabyo uba uri kumuca inyuma.
3.Kuvuga nabi uwo mwashakanye: Kuvuga nabi uwo mwashakanye ubibwira uwo mudahuje igitsina cyangwa utari uwo mu muryango, nabyo wabyirinda cyeretse mu gihe hajemo ihohoterwa nibwo wabibwira ababishinzwe n'ubwo baba badahuje igitsina nawe.
4.Kwandikirana n'undi muntu mudahuje igitsina, muvugana ibintu by'amabanga utabwira uwo mwashakanye, hazamo no kwandikirana kuri whatsapp, kohererezanya amashusho udashaka ko uwo mwashakanye abona, nabyo wabyirinda.
5.Gusohokana n'undi muntu utari uwo mwashakanye. Kujya gusangira n'undi muntu mudahuje igitsina, gutembera hamwe cyangwa kumusura bigamije kugirana ibihe byiza gusa, nabyo ni nko guca inyuma. Wagombye kumara uwo mwanya uri kumwe n'uwo mwashakanye.
6.Kwambara ukarimba ubikorera undi muntu: Niba uri kwambara imyenda myiza cyangwa yihariye ushaka kugira umuntu wemeza utari uwo mwashakanye, tangira witekerezeho umenye impamvu uri kubikora.
7.Gushyira abana cyangwa ababyeyi bawe mbere y'uwo mwashakanye: N'ubwo abana n'ababyeyi ari ingenzi mu buzima, ntibagomba gufata umwanya wa mbere ngo bajye bamenya gahunda zawe mbere y'uwo mwashakanye, cyangwa abe aribo bakugira inama ukurikiza.
8.Kwanga gukora imibonano mpuzabitsina n'uwo mwashakanye nabyo ni bibi. Bitera ibibazo, bikaba ari no kwanga ibyo uba wariyemeje mugiye kubana, bikaba byanavamo ko wamuca inyuma ukaryamana n'undi.
9.Kubwira ibibazo by'urugo rwawe, umuntu mudahuje igitsina. Ibibazo niba utabasha kubiganira n'uwo mwashakanye, bibwire inshuti cyangwa undi muntu wo mu muryango muhuje igitsina. Akenshi ababibwira abo badahuje, birangira havuyemo ubusambanyi n'ubwo biba byaratangiye atari byo bagamije.
Source : https://yegob.rw/wari-uziko-ushobora-guca-inyuma-umukunzi-wawe-utabizi-dore-uko-bigenda/


text:
Iyo usomye Bibiliya usanga kera abantu barasengaga imana nyinshi ,ndetse kuburyo buri gasozi kabaga gafite imana yako gasenga.Ugusenga Imana Imwe rukumbi rero byabanjirije mu bayuda ,bikomereza mu bakirisito birangira n’abayisilamu bayisenze.
Nkuko tubikesha urubuga rwa Le monde des religions ruvuga ko ubu abaturage b’isi hafi kimwe cya kabiri bavuga ko bafite imyemerere ituruka kuri sekuruza wabo Abraham, bikababera ihame ry’ukwizera kwabo.
Lemonde des religion ikomeza ivuga iti:”no mu burayi iwacu abasenga Imana imwe rukumbi bakomeje kwigarurira umuco wacu,bakanaha icyerekezo ibiganiro byacu tuganira n’indi myitwarire y’ubuzima”.
Amateka y’Aburahamu niyo ntandaro y’Imana imwe rukumbi,aho Imana yamubwiye iti va muri Uri y’abakarudaya ujye mu gihugu nzakwereka.Iyi Mana rero ni nayo yaje kwiyereka Mose maze iramubwira iti ndi Imana y’Aburahamu.
Nyuma y’amateka y’Aburahamu n’amateka ya Mose, noneho no kuboneka kwa Yesu waje asobanura neza Imana imwe rukumbi ariyo yaremye ijuru n’isi, byatumye amadini atandukanye nk’idini ya gikirisito,iya kiyahudi n’iy’abayisilamu bizera ko hariho Imana Imwe rukumbi kandi ko ntayindi Mana iriho itari yo.


text:
Huye:Abajyanama b’ubuzima barishimira iterambere bakesha guhuza imbaraga
Yanditswe na NSHIMIYIMANA EMMANUEL
Abagize Koperative Turengere ubuzima Sovu y’abajyanama b’ubuzima bo mu tugari n’imidugudu bigize Umurenge wa Huye mu Karere ka Huye, barishimira ko bamaze kugera kuri byinshi babikesha gukorera hamwe, ndetse bakemeza ko ubumenyi bungutse bunagira akamaro mu guteza imbere ibikorwa by’imiryango yabo bwite.
Ni koperative igizwe n’abanyamuryango 135 bafatanya ibikorwa by’ubuhinzi bw’urutoki ndetse n’ubworozi bw’amatungo magufi arimo ingurube n’inkwavu, ibikorwa bavuga ko byagiye byiyongera bivuye ku mahugurwa bagiye bahabwa ari yo bavuga ko na yo abafatiye runini ku iterambere ry’ingo zabo.
Umuyobozi wungirije w’iyi koperative, Niyongana Moise, avuga ko uyu munsi imitungo yabo igizwe n’inzu n’urutoki ibarirwa mu gaciro ka miliyoni 30.
Yagize ati: “Kwishyira hamwe byatugejeje kuri byinshi kuba dukorana kandi tunakora umwuga umwe wo kwita ku buzima bituma twungurana ubumenyi mu byo dukora, ndetse bikanatuma tubona amahugurwa menshi ku buryo adufasha mu iterambere ry’ibyo dukora muri koperative kandi bikanatuma dutera imbere no mu bikorwa twikorera mu miryango yacu”.
Yakomeje agira ati: “Nk’abantu dusanzwe turi mu buhinzi bituma tugenda duhura n’abagoronome bakadufasha, ubumenyi tubonye natwe tukabuzana mu mirima yacu, kuko nk’abajyanama b’ubuzima ubusanzwe turi abahinzi n’aborozi, kandi tugira n’amatungo tuzi uko akwiye gufatwa neza, iyo mbyigiye muri koperative mbikurayo nkabizana iwange”.
Avuga ko kuba muri koperative byatumye bamenya uburyo bwiza bwo guhinga no korora, ati : “Bituma umuntu amenya ati ese ubuhinzi nk’ubu nabukora nte? Itungo nk’iri naryorora nte? ibyo byose ni inyungu dukuramo kandi biva mu mahugurwa tutaba twaguze”.
Ku rundi ruhande kandi Niyongana avuga ko nk’abajyanama b’ubuzima banafite inshingano yo kwita ku bandi, babasangiza ubumenyi bungutse kugira ngo na bo babashe kwiteza imbere.
Yagize ati: “Usibye natwe koperative n’abaturanyi bacu yabagiriye umumaro kuko dufite abakozi b’abaturanyi bacu batari abanyamuryango urumva na bo ni inyungu bagize”.
Umuyobozi w’Akarere ka Huye, Sebutege Ange, avuga ko iki gikorwa cy’abajyanama ari igikorwa k’ingirakamaro gihuye n’inshingano zabo zo kwita ku buzima.
Yagize ati : “Tubashimira akazi kanini bakora kandi nyuma y’uko bafashe abaturage natwe tubakangurira kwishyira hamwe no kugerageza kwiteza imbere kandi kugeza uyu munsi bafite ubuhinzi, bafite ubworozi kandi byose bigenda neza”.
Sebutege kandi avuga ko nk’ubuyobozi bw’akarere bufite gahunda yo kongera kwicarana n’abajyanama b’ubuzima bakaganira hagamijwe kurebwa icyo ubuyobozi bwabateramo inkunga.
Koperative Turengere ubuzima Sovu yatangiye mu mwaka wa 2007 iza kubona ubuzima gatozi mu mwaka wa 2010.


text:
Umuhanzi w’umunyamerika witwa Dan Sur, yakoze agashya aba umuntu wa mbere wasimbuje imisatsi yo ku mutwe we amasheni ya zahabu mu rwego rwo kwirimbisha.
Uyu muhanzi mu njyana ya reggaeton na rap w’imyaka 23 yakoze agashya ajya kuri Tik Tok arangije ahita yerekana umutwe we yemeza ko amashene yateyemo yayasimbuje umusatsi we karemano.
Uyu muhanzi ukomoka muri Megizike, yari afite umusatsi miremire y’umukara miremure mbere yo kuwuhindura kugira ngo agaragare neza muri ubu buryo.
Muri imwe mu mashusho ye, Sur yavuze ko yashakaga kwinjira mu isi ya rap, ibyo bikaba byaramuteye guhinduka.
Ati: “Ukuri ni uko, nashakaga gukora ikindi kintu gitandukanye kuko mbona abantu bose basiga umusatsi. Ndizera ko abantu bose batazanyigana ubu ".
Uyu muhanzi yahise asobanura uburyo yashyize iminyururu ku mutwe, avuga ko nta kiguzi yakoresheje mu kubikora.
Ati: "Ndayifite nk’ifuni yatewe mu mutwe kandi icyo kintu gifite udukoni kandi byose bifataniye mu gihanga cyanjye, munsi y’uruhu rwanjye.
Ni umusatsi wanjye. Umusatsi wa zahabu. Umuraperi wa mbere ufite umusatsi wa zahabu watewe mu mateka y’abantu.
Uyu muhanzi asanzwe azwiho kugira imisatsi idasanzwe ndetse akunze kuvugisha abantu ku mbuga nkoranyambaga kubera ibyo akora.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Harigwa uko haboneka amafaranga yo gufasha ibikorwa by’ikoranabuhanga
Yanditswe na admin
Minisiteri y’ikoranabuhanga itangaza ko hashyizweho gahunda zitandukanye zo gutera inkunga ibikorwa by’ikoranabuhanga, ni gahunda zigiye gutangizwa nyuma y’uko byagaragaye ko amabanki n’ibigo by’imari bikigenda biguru ntege ku gutanga inguzanyo zo gufasha bene ibyo bikorwa.
Bamwe mu bafite ibigo by’ibikorwa by’ikoranabuhanga bagaragaza ko bahura n’imbogamizi ishingiye ku kubura amafaranga ahagije yo kubafasha ngo babashe kuzamura urwego rw’ibyo bikorwa byabo. Ubwo yaganiraga n’itangazamakuru ku wa 15 Ugushyingo 2017 mu nama mpuzamahanga yahuje ba rwiyemezamirimo bato n’abaciriritse, ibigo by’imari ndetse n’amabanki, Minisitiri w’ikoranabuhanga, Nsengimana Jean Philbert, yavuze ko hakomeje gutekerezwa uko hahimbwa ibigega bishya bifite ubushobozi bikaba ari byo byifashishwa mu gutera inkunga no kuguriza imishinga y’ikoranabuhanga.
Minisitiri Nsengimana yavuze ko kuba ibigo by’imari n’amabanki bikigenda gake ku kuguriza ibikorwa by’ikoranabuhanga atabibona nk’ikibazo gikomeye, yagize ati “Njye icyo sinkibona nk’ikibazo, ibigo by’imari bifite ubucuruzi birimo kandi umuntu wese aba azi ubucuruzi bwe. Kuri ubu nta bwo ibi bigo by’imari bisanzwe biguriza indi mishinga byari byumva ko byaguriza n’abafite ibikorwa by’ikoranabuhanga, kuba batabyumva nta bwo ari ikibazo ahubwo dukeneye ibindi bigo by’ubundi bwoko.”
Akomeza agira ati “Ibyo dukeneye ni ubundi bwoko bw’ibigo tutagiraga, turi guteganya gutangirira ku kigo cya ‘Rwanda Innovation Fund’, n’ubwo icyo kigo cyajyaho nta bwo kizaba kiri cyonyine ahubwo dukeneye n’ibindi bigo byumva kandi binasobanukiwe n’uburyo ikoranabuhanga rikora. Mu ikoranabuhanga ushobora gushora imari mu bikorwa 10 bimwe muri byo bigahomba ariko ibyungutse bigukiza cya gihombo wahombye ariko ibyo ni ibintu bidapfa kwemerwa muri ibi bigo by’imari dusanganwe.”
Minisitiri w’ikoranabuhanga yakomeje avuga ko kuri ubu hari gushakishwa abashoramari bashya basobanukiwe imikorere y’imishinga y’ikoranabuhanga aho ngo hazanarebwa ku bitwa ‘Angel Investors’ bo bakora mu buryo bw’umwihariko aho ngo bo umuntu ku giti ke yemera gutera inkunga igikorwa k’ikoranabuhanga.


text:
Mu Rwanda
Amanota y’Ibizamini Bya Leta Yasohotse, Abanyeshuri Ibihumbi 60 Bategekwa Gusibira
Minisiteri y’Uburezi yatangaje amanota y’ibizamini bisoza amashuri abanza n’ay’icyiciro rusange cy’amashuri yisumbuye, aho mu bakoze ibizamini bose uko ari 373,532, abanyeshuri 60,642 batsinzwe ku buryo batemerewe kujya mu cyiciro gikurikiraho cy’amasomo.
Ni amanota y’ibizamini byakozwe muri Nyakanga uyu mwaka, byagombaga kuba mu Ukwakira 2020 ariko ntibikunde kubera icyorezo cya COVID-19.
Minisitiri w’Uburezi Dr Valentine Uwamariya yavuze ko mu cyiciro cy’abarangiza amashuri abanza hakoze abanyeshuri 251,906, hari harimo abakobwa 136,830 n’abahungu 115,076.
Yakomeje ati “Abarangije amashuri abanza, abaza mu cyiciro cya mbere muri bitanu biteganywa ni abanyeshuri 14,373 bahwanye na 5.7%, icyiciro cya kabiri ni 54,214 bahwanye na 21.5%, icyiciro cya gatatu ni 75,817 bahwanye na 30.10%, mu cyiciro cya kane harimo abanyeshri 63,326 bahwanye na 25.10%.”
“Hariho n’ikindi cyiciro cya gatanu ari nacyo dukunze kwita ‘unclassified’ kirimo abanyeshuri 44,176 bihwanye na 17.50%, abangaba ni ababa batagejeje kuri ya manota agaragaza ko batsinze.”
Muri rusange urugero rwo gutsinda mu mashuri abanza ni 82.5%.
Mu cyiciro rusange abanyeshuri bakoze ibizamini bose ni 121,626, barimo abakobwa 66,240 n’abahungu 55,386.
Minisitiri Uwamariya yakomeje ati “Abaje mu cyiciro cya mbere ni 19,238 bahwanye na 15.8%, icyiciro cya kabiri harimo abanyeshuri 22,576 bahwanye na 18.6%, mu cyiciro cya gatatu harimo 17,349 bahwanye na 14.3%, mu cyiciro cya kane harimo abanyeshuri 45,842 bahwanye na 37.7%.”
“No muri icyi cyiciro rusange harimo abanyeshuri batabonye amanota ahagije bari mu cyiciro cya gatanu, ni umubare ungana na 16,466 bahwanye na 13.6%.”
Muri iki cyiciro ho abanyeshuri batsinze kuri 86.4%,
Abatsinzwe bagomba gusibira
Minisitiri Uwamariya yatangaje ko abanyeshuri batsinze barashyirirwaho uburyo bwo kumenya amanota yabo n’ibigo bagomba gukomerezaho amasomo.
Bitandukanye no mu myaka ishize, abanyeshuri batsinzwe, ni ukuvuga abari mu cyiciro cya nyuma, bagomba gusibira kuko batemerewe kujya mu cyiciro cyisumbuyeho.
Ni ukuvuga ko ku banyeshuri barangije amashuri abanza batemerewe kujya mu mwaka wa mbere w’amashuri yisumbuye cyangwa kujya mu myuga no mu mwaka wa kane ku barangije icyiciro rusange.
Ni icyemezo Minisitiri Uwamariya yavuze ko kinajyanye n’umwanzuro wa 10 w’umwiherero w’abayobozi bakuru b’igihugu uheruka, usaba ko abanyeshuri batatsinze batagomba kwimuka ngo bajye mu kindi cyiciro.
Yakomeje ati “Abanyeshuri twagaragaje 44,176 barangije amashuri abanza ariko batabashije kugira amanota abemerera gukomeza mu mashuri yisumbuye, ndetse n’abanyeshuri 16,466 nabo batagize amanota abemerera gukomeza mu mwaka wa kane w’amashuri yisumbuye, aba banyeshuri ntabwo bari buhabwe ibigo nk’uko byari bisanzwe bigenda, ahubwo bazafashwa babanze bagere ku kigero kibemerera kwimukira mu bindi byiciro.”
“Ubundi bajyaga bahabwa ibigo ndetse n’amashuri yigenga akaba yabakira mu cyiciro gikurikiyeho.”
Yavuze ko aho kubakira mu bindi byiciro, ku bufatanye n’amashuri bigagaho bagomba kwemererwa gusibira.
Ati “Barafashwa dufatanyije n’amashuri bigagaho gusubiramo amasomo no kuzasubira mu isuzuma kugira ngo bazimukire mu kindi cyiciro bamaze gutsinda ku kigero giteganywa.”
Uteranyije abanyeshuri bose bazasibira ni 60642.
Amanota y’abatsinze ikizamini cya leta agaragara umuntu anyuze ku rubuga rw’Ikigo gishinzwe Ibizamini n’Ubugenzuzi bw’amashuri (NESA) ugakurikiza amabwiriza.
Ushobora kandi gukoresha ubutumwa bugufi kuri telefoni ngendanwa (SMS), niba umwana arangije amashuri abanza ukandika P6 ugakurikizaho nimero y’umunyeshuri, ukohereza kuri 4891. Niba arangije icyiciro rusange, uzandika S3, ukurikizeho nimero y’umunyeshuri wohereze kuri 4891.
Biteganywa ko abana baziga mu mwaka wa mbere n’umwaka wa kane w’amashuri yisumbuye, bazatangira amasomo ku itariki 18 Ukwakira 2021.


text:
Tariki ya 4 Ukwakira 2021 nibwo hatangajwe amanota y’abana barangije amashuri abanza hamwe nabarangije icyiciro rusange,uyu mwaka ukaba warabaye mu bihe bigoye byo guhangana na covid-19 ndetse aba barangije bagomba gukora mu kwezi kw’Ugushyingo umwaka ushize ariko ntabwo byakunze kubera ibihe igihugu cyari kirimo.
Ababyeyi bakoze akazi gakomeye ubwo bafashije abana kwitegura ibizamini ndetse ibi duhawe bigaragaza ko ababyeyi bafatanije n’abarimu mu gutuma abana basubiramo amasomo yabo, mu gihe amashuri yari afunze ndetse n’igihe twatangiraga kwiga.
Ibyavuye mu masuzuma icyiciro cy’amashuri abanza hakoze abanyeshuri ibihumbi 251, 906 muri aba harimo abakobwa 136,830 naho abahungu bari 115,076. Mu cyiciro rusange abakoze bose hamwe ni 121,626 harimo abakobwa 66,240 naho abahungu ni 55,386 .
Abana batsinze neza mu cyiciro cy’amashuri abanza, baza mu cyiciro cya mbere ( Div I) ni 14, 373 bahwanye na 5,7%, abaje mu cyiciro cya kabiri (DivII) ni 54,214 bahwanye na 21,5 %, icyiciro cya gatatu (Div III) ni 75,817 bahwanye 30,1%, icyiciro cya kane (Div IV) ni 63,326 bahwanye na 25,1% , icyiciro cya gatanu aricyo kigaragaza abatsinzwe (Div V) ni 44,176 bihwanye 17,5% aba baba batagejeje kuri y’amanota yuko batsinze. Muri rusange urugero rwo gutsinda mu mashuri abanza ni 82,5%.
Mu cyiciro rusange abanyeshuri bakoze neza ku buryo baje mu cyiciro cya mbere (Div I) ni 19,238 bahwanye na 15,8%, naho mu cyiciro cya kabiri (Div II) ni 22,576 bahwanye 18,6%, icyiciro cya gatatu (DivIII) ni 17, 349 bahwanye 14,3% mu cyiciro cya kane (Div IV) ni 45,842 bahwanye 37,7%, naho mu cyiciro cya gatanu (Div V) abatarabonye amanota ahagije ni 16,466 bahwanye 13,6%.
Hashingiwe ku mwanzuro wa 10 w’Umwiherero w’Abayobozi bakuru b’Igihugu aho usaba ko abanyeshuri batatsinze batagomba kwimuka ngo bajye mu kindi cyiciro abanyeshuri barangije amashuri abanza bari mu cyiciro cya gatanu 44,176 batabashije kubona amanota abajyana mu mashuri yisumbuye n’abanyeshuri 16,466 nabo batagize amanota abemerera gukomeza mu mwaka wa kane w’amashuri yisumbuye.
Aba ntibazahabwa ibigo nkuko byari bisanzwe bigenda ahubwo bazafashwa kugira ngo basubiremo amasomo mu bigo bigagamo, ndetse n’amashuri yigenga ntabwo yemerewe kubakira. Kubera ko bakiri inyuma mu myigire bityo bakaba bagomba gusibira.
Abanyeshuri bazatangira umwaka wa mbere mu mashuri yisumbuye hamwe nabazajya mu mwaka wa kane wayisumbuye bazatangira kujya ku mashuri tariki ya 18 Ukwakira 2021 mu gihe abari basanzwemo bo gutangira amashuri nta gihindutse bazatangira tariki ya 11 Ukwakira 2021 igihembwe cya mbere kikaba kizarangira tariki ya 24 Ukubuzo 2021.
@Rebero.co.rw


text:
Home > Amakuru Yose > Amakuru mashya > Mu Rwanda > Nkore iki?Muri lockdown madamu yatahuye ko nsohora vuba iyo ntera akabariro (...)
Muri ibi bihe isi yose irimo guhangana n’icyorezo cya COVID-19, abantu benshi irimo kubagiraho ingaruka zikomeye haba mu buryo bw’ubukungu ndetse no mu mibanire y’abashakanye by’umwihariko ku gikorwa cyo gutera akabariro.
Ni muri urwo rwego umwe mu bakunzi b’urubuga rwa IMIRASIRE yatwandikiye asaba ko abakunzi barwo bamugira inama nyuma y’uko umugore we atahuye ko arangiza vuba mu gihe cyo gutera akabariro.
Yagize ati"Nitwa Vedaste mbarizwa i Rusizi mu ntara y’i Burengerazuba, ndubatse mfite umugore n’abana 2.Ikinteye kugisha inama kuri uru rubuga ni ikibazo nahuye nacyo ubwo twashyirwaga mu kato ubwo iki cyorezo cya COVID cyageraga mu Rwanda by’umwihariko n’ubu twe mu karere tubarizwamo tukaba tukiyirimo bikaba byaratumye ntahurwa ko nta kigenda mu buriri.
Nkora akazi gasanzwe ariko ntari butangaze,katumaga nzinduka nkanataha ntinze ku buryo nakundaga gutaha madame yaryamye ndetse no muri weekend bikaba uko kuko iyo nabaga ntakoze nagoroberezaga mu kabari ngo nsange yaryamye.
Impamvu y’uko gutaha ntinze rero nta yindi n’uko nagirango njijishe madame ngo atambaza impamvu musondeka iyo dutera akabariro.Ibi mbivuga kuko mbere tugishakana twajyaga tubikora nakwitwa ngo ndamutegura nkahita nsohora ntarinjiza igitsina cyanjye mucye.
Iyo yabimbazaga nazanaga urwitwazo ko mbyuka kare nkataha ntinze bityo nkaba mfite umunaniro ukabije hanyuma akankundira akabyumva akihangana.
Nakomeje kujya mujijisha gutyo iminsi irashira indi irihirika yarabyakiriye,ariko muri iyi minsi abantu bashyirwaga mu kato nibwo ibyanjye byose byamenyekanye maze mbura ayo ncira n’ayo mira.
Muti byagenze gute?
Umunsi wa mbere abantu batemerewe gusohoka mu ngo, nanjye akazi karahagaze maze nkirirwa mu rugo ariko nkajya nshaka impamvu za hato nahato zituma ntatera akabariro inshuro nyinshi kuko n’ubundi cya kibazo cyo kurangiza vuba nahuraga nacyo.
Umunsi wa mbere umugore yaranyihanganiye, uwa kabiri biba uko kugeza icyumweru gishize. Umunsi umwe yaranyicaje ambwira ko arambiwe guhora abangamiwe n’uko ntamuryohereza ambaza impamvu byakomeje kugenda nka mbere kandi nta nakazi mfite ngo wenda ndananiwe kandi nta nikindi kibazo kigendanye n’amikoro cyari gihari ngo wenda mbe mpangayitse.
Nabuze icyo musubiza ndaruca ndarumira ariko mu rwego rwo kwirinda kumubabaza mubwiza ukuri kuko nabonaga atangiye kugira agahinda nanjye bikambabaza kuko mukunda.
Namusobanuriye ko mbere gato y’uko mushaka najyaga nikinisha kenshi gashoboka ku buryo noneho najyaga guhura n’umukobwa namusuhuza byonyine nkasohora gusa nyuma ibyo byo gusuhuza umukobwa nkarangiza byaje kurangira aho nshakiye umugore ariko ibyo gutera akabariro bikomeza kuba ikibazo kuko ubu mbibabwira ituru ya kabiri ntirenza iminota ibiri.
Yangiriye inama ko twajya kwa muganga ariko tugezeyo bampa imiti ntiyagira icyo imarira none byanyobeye ari nayo mpamvu mbiyambaje ngo mumfashe mumbwire niba hari ubundi buryo nabikoramo cyangwa niba hari indi miti nafata dore ko nubu turi muri guma mu rugo y’umwihariko nkuko mubizi."
Uramutse wifuza kugisha inama ,ubuhamya mu rukundo,kuduha ibitekerezo watwandikira kuri email ; fredwamamaye@gmail.com
ko mbona uyu mugabo atorohewe!
icyakora nanjye numva yakoresha izo nyunganiramirire ,gusa njye sindazikoreshaho numva bazivuga ko ngo zifasha abarangiza vuba cg abikinisha nabigitsina gitinda gufata umurego
Wa mugabo uko mbibonye ufite umugore ugukunda kandi ntiyifuza kukubabaza nawe shaka inzira zose unyuramo umunezeze si no uzashiduka yashutswe aguce inyuma.
Nanjye mba muri America ariko kubera ibyo turya byuzuyemo amasukari byatumaga ndangiza vuba mu gihe cyo gutera akabariro ariko abo bantu bacuruza izo nyunganiramirire za gishinwa naje kubamenya bakajya bazinyoherereza ku iposta dore ko atari imiti iri chemical.Bambwiye ko bakorera mu mujyi wa kigali rwagati ruguru ya gare ya downtown baramfashije rwose.
nanjye icyo kibazo umugabo wanjye yahuye nacyo mu minsi ishize mutumirizaho izo products za gishinwa ariko ubu sinababwire amata arayanywa akayamara.Gusa zisa n’izihenze kuko zantwaye agera kuri 63000Frw.
Muvandimwe,ikibazo ufite kirakomeye kandi ndahamya ko atari wowe ugifite wenyine. Muri iyi lockdown abagabo benshi byagaragaye ko batanyura abagore babo.
Inama nakugira rero n’uko wazajya ukora sports , ukanywa amazi menshi, byakwanga ugashaka inyunganiramirire (Food suplement) za gishinwa kuko zirafasha mu gihe wakurikije amabwiriza kuko hari uwo nzii zafashije. uzahamagare izi nimero cg wandike kuri watsap +250783602726 bazagufasha rwose.


text:
Abaturiye iminara ntibakwiye kugira impungenge z’uko ibangiriza ubuzima
Yanditswe na Tumukunde Georgine
Mu gihe bamwe mu banyarwanda batuye hafi y’iminara y’itumanaho cyangwa se bakorera hafi yayo bagaragaza impungenge z’uko yaba ibangiriza ubuzima, ishobora kubatera uburwayi burimo Kanseri, Urwego Ngenzuramikorere (RURA) rurabamara izo mpungenge kuko ihora ikorerwa ubugenzuzi hakarebwa niba nta ngaruka ifite ku buzima.
Umwe mu baturage witwa Uwimanimpaye Assoumpta utuye mu Karere ka Kicukiro yagize ati: “…Ni ko tubizi, twumva abantu bavuga ko iminara igira imirasire itera Kanseri.”
RURA ivuga ko itumanaho rikoresha ingufu zinyura mu kirere rigomba gucungwa neza kugira ngo ritagira ingaruka mbi ku baturage. Izo ngufu kandi ntizigomba kwitiranywa n’izindi ngufu zangiza akaremangingo gato kagize umubiri zikoreshwa nko kwa muganga cyangwa mu byuma bisaka imizigo (X-Ray), kuko zitandukanye mu mikorere kandi na zo zifite uburyo zicungwa mu rwego rwo kubungabunga ubuzima.
Kwizera George Umuyobozi w’ishami rya RURA rishinzwe kubungabunga imirongo ikoreshwa mu itumanaho yagize ati: “Hari abagiye batwegera kenshi batubwira ko bafite impungenge ku minara y’itumanaho iri hafi y’aho batuye cyangwa bakorera, ibyo biterwa n’ibihuha bikwirakwizwa muri bimwe mu bitangazamakuru. Imirasire ikomoka ku bikoresho by’itumanaho nta kintu na kimwe ihindura ku muntu.”
Mukamurera Vénérande ushinzwe ishami rirengera abafatabuguzi muri RURA na we avuga ko bakunze kwakira ibibazo by’abavuga ko iminara yaba iyubakwa ku butaka cyangwa hejuru y’inyubako ibangiriza ubuzima kubera imirasire. Ati: “Ni ibyo abantu bagenda basoma hirya no hino ku mbuga nkoranyambaga, bakabifata nk’ukuri ariko si ko bimeze.”
Uko ikoranabuhanga rihinduka ni na ko hakorwa ubugenzuzi hakarebwa niba nta ngaruka ryagira ku bantu. Hariho ibigo mpuzamahanga byemewe bishinzwe kugenzura ubuziranenge bw’ibikoresho mbere y’uko bikwirakwizwa hirya no hino ku masoko. Mu Rwanda na ho ubugenzuzi burakorwa.
Uko RURA igenzura ingufu z’itumanaho
Igenzura rikorwa mu buryo bune:
- Gukora igenzura rihoraho (nibura rimwe mu mwaka) mu gihugu hose hagamijwe kureba uko urugero rw’izo ngufu ruhagaze. Urugero rwemewe rugenderwaho ni urwashyizweho n’Ikigo Mpuzamahanga kidaharanira inyungu kitwa ICNIRP, kiga ku ngaruka zaterwa n’ingufu zikoreshwa mu itumanaho. Iki kigo kandi gikorana bya hafi n’Ishami ry’Umuryango w’Abibumbye ryita ku Buzima (OMS).
- Kugenzura ahantu hahurira abantu benshi hari iminara y’itumanaho cyane cyane nk’ibigo by’amashuri by’abana bato (inshuke n’amashuri abanza), ibitaro, za sitade, ibibuga by’indege, amasoko, n’ibindi. Abana bato ni bo baba bashobora kugirwaho ingaruka ku buryo bworoshye ugereranyije n’ abantu bakuru kuko bafite ibiro bike, ni yo mpamvu hitabwa cyane ku bigo by’abana bato.
- Mbere y’uko hubakwa umunara mushya cyangwa se hagiye gushyirwa ibikoresho bishya ku munara w’itumanaho, RURA ibanza gupima urugero rw’ingufu z’itumanaho zisanzwe aho hantu, hakigwa niba undi munara cyangwa se ibindi bikoresho bigiye gushyirwaho bitazahita birenga igipimo kemewe cyashyizweho na ICNIRP, ikabona gutanga uburenganzira bwo kubaka uwo munara cyangwa se gushyiraho ibyo bikoresho.
- Kugenzura niba telefoni zigendanwa ndetse n’ibindi bikoresho by’itumanaho byinjira mu gihugu byujuje
Ubugenzuzi bwa telefoni
Uretse kuba igenzura ingufu z’iminara y’itumanaho ngo itagira ingaruka ku baturage, RURA inakora ubugenzuzi ku buziranenge bwa telefoni nk’uko n’ibindi byuma byose by’itumanaho ibanza kubigenzura mbere y’uko byinjira mu gihugu.
Kwizera yagize ati: “ Telefoni yo yohereza imirasire ( rayons) mike cyane ugereranyije n’iminara, gusa umuntu ahora ayifite hafi ye, aba agomba kugira uburyo ayikoresha akabungabunga ubuzima. Nubwo iba yakorewe ubugenzuzi ariko abantu na bo barasabwa kujya bayikoresha ku buryo budakabije cyane; niba ukora akazi gasaba kwitaba telefoni buri kanya, wajya uyitaba utayiyegereje cyane ukifashisha “Ecouteurs”,… Ingufu zose zibyara ubushyuhe, igihe ukoresheje telefoni kugeza ubwo ishyuha cyane, ishobora guteza ingaruka ku mubiri. Ibintu iyo ari byiza ariko bigakoreshwa mu buryo burenze urugero bigira ingaruka mbi.”
Arakangurira abantu kwirinda kuraza telefoni ku misego yabo, byaba byiza bagiye kuryama bakayizimya cyangwa bagashyira mu buryo bwitwa “Airplane Mode” (Mode Avion) buhagarika imirasire y’iminara y’itumanaho ijya muri telefoni ku buryo idakomeza gukora ngo ize gushyuha igire ingaruka.
Itumanaho cyane cyane iridakoresha insinga rifite akamaro kanini cyane, ryahinduye ubuzima bw’Abanyarwanda kuva aho batangiriye kurikoresha; ubu hari serivisi nyinshi bashobora gusaba cyangwa bakazitanga bifashishije iryo tumanaho. Ufashe urugero rwa telefoni, ubu umuntu ashobora kwishyura fagitire zinyuranye, agahererekanya amafaranga n’ibindi. Abanyarwanda barakangurirwa kuryitabira kuko ryihutisha iterambere, ariko bakagira uburyo bwiza bwo kurikoresha.


text:
Andy Bumuntu yatangaje ko afite umukunzi bamaranye igihe ndetse ko indirimbo yise ‘Mine’ yayihimbye ari mu rukundo n'umukobwa yarutishije abandi. Yavuze ko kimwe mu byo yamukundiye harimo no kuba ari ‘Bumuntu’ kandi amwumva vuba.
Yitwa Kayigi Andy Dick Fred agejeje imyaka 24 y’amavuko. Ni umuririmbyi w’umunyempano uririmba injyana ya Blues ivanzemo Gakondo ya Kinyarwanda. Mu mashuri yisumbuye na Kaminuza yize ibyerekeye amashanyarazi ariko akabifatanya n’umuziki.
Imbere
ya mwarimu ni umunyeshuri nk’abandi bose hanze y’ishuri ni umuhanzi. Amaze
gushyira hanze indirimbo ‘Ndashaje’ yatumye ahangwa amaso na benshi, ‘Mukadata’, ‘Mine’, ‘Appreciate’ kugeza ku ndirimbo ‘Umugisha’ aherutse gushyira
hanze.
Mu kiganiro kirambuye na INYARWANDA, Andy Bumuntu yavuze ku mukunzi we yahimbiye indirimbo ‘Mine’ mu 2016; bivuze ko imyaka itatu ishize bakundana utangiriye igihe yahimbiye iyi ndirimbo.
Yavuze ku ndirimbo ‘Umugisha’ aherutse gushyira hanze umubyeyi we yumvise akarira
ndetse ko bamaze kuganira ku buryo ashobora kuzamwifashisha mu mashusho
y’indirimbo. Yagarutse kandi kuri Mukuru we, Umutare Gaby waretse gukora
umuziki n’ibindi.
KANDA HANO WUMVE INDIRIMBO 'UMUGISHA' YA ANDY BUMUNTU
Ikiganiro kirambuye INYARWANDA yagiranye na Andy Bumuntu:
Inyarwanda: Andy Bumuntu ni muntu iki?
Bumuntu: Andy Bumuntu mbere na mbere ni umunyarwanda. Yavukiye mu Rwanda akaba ari umusore w’imyaka 24 hanyuma amashuri abanza nayize Kacyiru La Colombiere nza kujya i Kabuga. Mu mashuri yisumbuye nize muri Saint Andre nyuma nza kujya kuri muri Eto’o iyo bitaga Eto’o Muhima mu mashanyarazi hanyuma rero nzagukomereza muri IPRC naho mu byerekeye amashanyarazi...
Inyarwanda: Impano y’umuziki yagukirigise ryari ?
Bumuntu: Umuziki ni ikintu cyambayemo kuva cyera n’ubundi kubera ko icyo gihe cyose niga nararimbaga umunsi wa mbere nagiye kuri stage mu 2009…hari habereye ‘event’ ya P Fla ndacyeka na Tuff Gang ubwo rero bari baririmbiye kuri Saint Andre nari ndi mu bahanzi ba mbere rero baza gutangira stage.
Inyarwanda : Ibyerekeye amashyanyarazi wabishyize ku ruhande ?
Bumuntu: Na n’ubu ndacyabihoraho ariko si cyane rimwe na rimwe hari igihe biba ngombwa ko ufata umurongo ukavuga uti hari ikintu nize hari icyo nkunda gukora,.. gusa magingo aya nkora umuziki kurusha uko nkora amashanyarazi.
Inyarwanda: Kuki wahisemo kuririmba injyana ya Blues ukavangamo Gakondo?
Bumuntu: Gakondo ni ikintu kiturimo. Buriya uzarebe ntaho baba batarakwigishije gutega amaboko bakagushyira hariya wowe n’umushinwa (ni urugero). Bavuze bati mwese mutege amaboko, uzamurusha ntaho waba utarabyize kubera ko ari Gakondo yawe ni ikintu kikurimo. Gakondo ntaho yajya rero nanjye n’uko ng’uko Gakondo iyo sinshobora kuyijya kure.
Ahubwo nongeramo ako kantu ka Blues ndetse n’injyana nyinshi zigiye zitandukanye kubera ko n’ubundi indirimbo zose mfite si blues harimo nk ‘ ‘Umugisha’ nshya harimo salisa na ‘appreciate’ zirimo za Afro rero ziba zivangavanze.
Rimwe na rimwe injyana iguhitamo hari ukuntu mu gitondo iyo ubyutse wenda niba ukunda kuririmba ukavuga uti reka ndirimbe gato iyo ugiye kuririmba hari ikintu uza kuririmba bwa mbere y’uko unahitamo icyo ujya kuririmba. Ushobora kujya kubona ukabona ndabyutse ndashaka kurapa.
Hari ikintu rero kiba kikurimo nyuma rero ahubwo nibwo wenda uhitamo akandi kantu kongeraho kuri cya kintu n’ubundi wakundaga kijyanye n’ijwi ryawe ….Rero Blues ni injyana nkunda nkunze kwandika iyo ngiye guhanga rero urumva iza hafi aho..
Inyarwanda: Ukiri muto wifuzaga kuba iki?
Bumuntu: …Kubera ko abana bagenda bagira imyaka itandukanye guhera ufite imyaka itandatu irindwi aho ngaho mba mvuga nti njyewe ngomba kujya mu gisirikare nyuma rero bigahinduka ukumva ushaka gukora amashanyarazi kuko nifuzaga gukora tekinike…nakoze football ho gato cyane ndavuga nti, oya.
Nakoze football twigaga muri Saint Andre icyo gihe nyuma rero nza gukomeza njya muri Basketball ni uko ukageraho ukavuga uti bya bindi byose nakundaga gukora ariko byose nabikoraga n’ubundi ndirimba rero umuziki uba […]
Inyarwanda: Hari amakipe akomeye wakiniye?
Bumuntu: Byari bya bindi byo muri karitsiye ariko nyine ari wa muntu uba ukomeye muri karitsiye kuko njyewe nakinaga icyenda (nimero yo mu kibuga). Iyo bamburaga ubwo ng’ubwo byabaga ari ikibazo.
Inyarwanda: Kuki mu bitaramo byinshi ukunze kuririmba indirimbo zitari izawe?
Bumuntu: Ntabwo nkunze kuririmba indirimbo z’abandi bahanzi ni ibintu nakoraga cyera nk’akazi. Cyera nibwo twakoraga ibyo bitaga ‘karaoke’ byari mu gutangira. Ikindi kandi kuririmba indirimbo z’abandi bahanzi rimwe na rimwe si bibi kuko hari icyo wigira kuri ibyo bihangano. Hari icyo wigira kuri iyo ‘creation’ bakoze rero ni nk’uko tujya tubona ya mashusho ya Bob Marley…Njya mbona nk’abantu batangiye gushushanya bayaheraho rero ni urugendo urwigiraho…
Andy Bumuntu yavuze ku mukunzi we bamaranye igihe
Inyarwanda: Kuba udakorana na ‘label’ ni uko utabishaka?
Bumuntu: ‘Label’ ni ikintu cy’ingirakamaro ku muhanzi kuko rimwe na rimwe…nk’umuhanzi uba ukeneye umwanya mwinshi uri ku gihangano rero iyo ari wowe wirukanka muri ibi n’ibi hari ukuntu utaba uri hamwe gusa ariko nanone ‘label’ ubasha kuyihitamo bitewe n’abagusanze bagusanganira ndetse na ‘terms and condition’ bari kuzana ibyo rero rimwe na rimwe hari igihe mudahuza hanyuma ukavuga uti tube tubiretse.
Inyarwanda: Hari abagerageje ku kwegera ntimwahuza?
Bumuntu: Ntabwo baje ari nka label ahubwo baje ari abantu bari private. Abantu bari private bakavuga bati ni gute nshobora kuba nakubera manager. Icyo gihe nkamubaza nti ese ni hehe ushaka kunkura nihe ushaka kungeza?. Nubwo nanjye mba nzi aho nshaka kuva n'aho nshaka kugana.
Manager akwegera nawe afite ikintu akubonamo rero iyo ‘vision’ zitandukanye ugerageza kumwereka ‘vision’ akavuga uti njye ndabona atari byo twakorana rero reka…..kuko ninjye umanajinga …ubwo nturi uwanjye,
Inyarwanda: Insanganyamatsiko yawe y’imyandikire yibanda kuki?
Bumuntu: …Iyo ngiye kuririmba kenshi nibanda ku buzima abantu babayemo nyine nibanda ku ‘bumuntu’ nk’uko nyine izina ryanjye ribivuga. Ese ni iki abantu bakeneye kugira ngo babane neza?
Inyarwanda: Indirimbo yawe wise ‘Mine’ ni inkuru mpamo?
Bumuntu: Indirimbo ‘Mine’ nayanditse mu 2016. Nayanditse ndi mu rukundo (abisubiramo) kandi nayanditse ndeba hirya no hino uko bimeze. Ni igiki umukunzi yakwifuje kumva mu matwi y’umukunzi we ? Nayituye umukunzi wanjye ariko n’abandi. …Nta byinshi nza kubivugaho uyu munsi.
Inyarwanda: Iyi ndirimbo ‘Mine’ ayumvise yakubwiye iki ?
Bumuntu : Yaranezerewe! Yarishimye kubera ni indirimbo ‘not only’ n’abayikunze kuri we yayishimiye kurushaho.
Inyarwanda: Wamukundiye iki?
Bumuntu: … ‘ubumuntu’ ni cyo n’ubundi ndeba mu mukunzi. Mbere na mbere afite umutima mwiza. Icya kabiri afite ‘vision’ y’ahantu ashaka kugera bitari umuntu ushobora kuvuga ati mutangiranye urugendo ariko mfite ahantu nshaka kugera ikindi rero navuga ni ukuba agusobanukiwe niba ukoze ‘movement’ runaka akaba azi impamvu uyikoze…Ni wa muntu utajya kuvuga byinshi akureba akavuga ati kanaka afite icyo ashaka…
Inyarwanda: Indirimbo ‘Umugisha’ wayandikiye umubyeyi wawe?
Bumuntu: ‘Umugisha’ nayanditse mu 2017. Nayanditse nyuma y’uko nanditse ‘Mukadata’ kuko ‘Mukadata’ ni indirimbo iba ivuga umwana wabayeho nabi bitewe n’umubyeyi utaramukunze rero nyuma ni bwo nashatse kwandika ku mubyeyi wabaye intangarugero yaba se ari umubyeyi wakwibarutse cyangwa se ari umuntu wakureze akakubera umubyeyi rero mbivuga neza mvuga nti warakoze kandi nakwigiyeho byinshi rero koko nayituye umubyeyi wanjye…
Inyarwanda: Mu mashusho y’indirimbo ‘Umugisha’ azagaragaramo?
Bumuntu: Nakwifuje ko aza….kuko ubu ng’ubu ndamubwira nti ube uri tayari nzagukoraho maze uze tugende ukore ku mushanana n’urugori. Hari icyizere haramutse haje amashusho y’indirimbo dushobora kuba twakorana.
Umunsi wa mbere ayumva yamaze umwanya acecetse yari itarasohoka. Nagiye kumureba ku kazi aho akorera hanyuma rero ndamubwira nti ibintu urimo bihagarike ngwino nkumvishe ikintu [..] gusa muri macye yaranezerewe. Twongeye kuvugana nyuma arambwira ngo warakoze.
Inyarwanda: Ibyo waririmbye mu ndirimbo ‘Mukadata’ hari ababifashe nk’inkuru y’ubuzima waciyemo, ni byo?
Bumuntu: Ntabwo ari byo. Nayanditse kubera inshuti yanjye. Ni inshuti yanjye yari ibayeho muri ubwo buzima. Twabanye kuva cyera ariko ntari naramenya ubuzima yari abayemo nyuma rero byaramurenze arambwira ati dushobora kuganira gato.
Rero ni bwo natekereje ndavuga nti muri sosiyete yacu ni ibintu byagiye bibaho cyane ndetse bishobora no kuba bigihari ariko ni ibintu byagakwiye gucika. Rero ni bwo navuze nti reka ngire icyo mbikoraho.
Inyarwanda: Ubuhamya bwakubereye
inganzo! Yumvise indirimbo yakubwiye iki?
Bumuntu: Sinagize amahirwe yo kuba navugana nawe kuko yahise agenda mu mahanga ariko yaje kunyandikira nyine nyuma arambwira ngo ….nta n’ubwo yari azi ko ariwe nayandikiye yari azi ko ari ‘inspiration’ bimwe by’abahanzi ariko ndamubwira nti ‘bro’ iriya ndirimbo ni iyawe.
Inyarwanda: Byagenze gute ngo uririmbe mu isabukuru y’amavuko ya Miss Mushambokazi
Bumuntu: Miss Mushambokazi ni inshuti ye yampamagaye arambwira ati mushuti wanjye afite isabukuru y’amavuko akunda ibihangano byawe ebana bishyire muri gahunda uze tumukorere siripurize. Ngayo ng’uko…
Mu ndirimbo zanjye icyo gihe ‘Mine’ niyo yari ihari nshobora kuba namutura. Yari igezweho. Iya mbere yari ‘Ndashaje’ iya kabari ari ‘Mukadata’ ntabwo ari indirimbo rero z’isabukuru.
Inyarwanda: Mu by’ukuri Umutare Gaby mupfana iki?
Bumuntu: Umutare Gaby ni Mukuru wanjye turavukana mu nda kuri papa na Mama.
Inyarwanda: Ubwo uheruka kuganira nawe yakubwiye iki?
Bumuntu: Ubwo mperuka kuganira nawe
twaganiriye ku muziki ampa ‘feedback’ ku ndirimbo ‘Umugisha’ ambwira ati ni indirimbo nziza ese bigeze he? Ese
urabona gahunda zigeze he z’ubuzima angira
inama nka mukuru wanjye.
Inyarwanda: Wigeze umubaza icyatumye areka gukora umuziki?
Bumuntu: Icyatumye areka umuziki ndumva ubwo aheruka ku bisobanura n’ubundi mu itangazamakuru ni uko yari ahinduye ubuzima. Yari afashe icyemezo rimwe na rimwe rero hari igihe icyemezo kiba ari icy’umuntu ku giti cye naramubwiye nti mukuru wanjye ndakwizeye icyo ukoze niba ari ‘sure’ ubwo gahunda ni iyo.
Bumuntu avuga ko ashaka gufasha abahanzi bakizamuka
Inyarwanda: Umuziki umaze ku kugeza ku ki?
Bumuntu: Mbere na mbere umuziki watumye ibikorwa byanjye bimenyekana kubera ko mbere na mbere ‘purpose’ yanjye y’umuziki ni uko ‘message’ zanjye zigera ku bantu bagiye batandukanye uko rero ngenda nkora indirimbo ni ko ‘audience’ yanjye igenda iba nini kurushaho.
Uko ‘audience’ ibaye nini ni ko ‘message’ igera ku bantu imitima igatuza igahinduka rero niyo ‘purpose’ yanjye. Ikindi kandi ni ‘business’ kuko umuziki nywukora nk’akazi nka ‘business’…uko ugenda ukora ni ko ‘business’ igenda ikura.
Inyarwanda: Hari igihe cyageze wumva ushatse kureka muzika?
Bumuntu: Nta na rimwe nigeze nshaka kureka umuziki kubera ko nk'ubu ngubu gukora akazi udakunda ariko ukuramo amafaranga uhuye n’amananiza ushobora kuvuga uti ndabiretse ngiye gushaka ahandi nyabona.
Ariko umuziki wo ni ikintu nkora nkunze ni ikintu nkora kindimo rero icyo gihe iyo utsinzwe uravuga uti ‘atleast’ hari ikintu nize uyu munsi. Kuko mu rugendo rwawo harimo ibintu byatuma ushaka kuwuhagarika.
Inyarwanda: Gira inama Andy Bumuntu w’imyaka 15
Bumuntu:….Ikosa rya mbere dukora mu buzima ni ukwibwira ko dufite igihe kandi igihe ntabwo ari inshuti yacu. Igihe kiba kigenda rimwe na rimwe hari ikigusiga rero buri segonda ubonye, uba ugomba kuribyaza umusaruro. Icya kabiri ni ukubaha no kumenya guhitamo abantu ukeneye mu buzima.
Inyarwanda: Hari imyitwarire urubyiruko rw’iki gihe rugaragaza wowe utishimire?
Bumuntu: Urubyiruko tubaho muri bino bihe. Ariko kubera ko rimwe na rimwe tuba tutazi amateka hari igihe tuba twumva ko ibintu by’uyu munsi ari byo biyoboye ugasanga rero hari ukuntu tutumvikana na bakuru bacu… uba usanga abakuru bavuga bati abana b’ubu ntibacyumva abantu batoya na bo bakavuga bati abakuru ntibatwumva barashaje…
Inyarwanda: Hari ikosa rikomeye wakoze mu buzima bwawe bakariguhanira ku buryo uhora ubyibuka?
Bumuntu: Ni menshi (araseka). Iryo kosa ryari…cyera hari ukuntu byabagaho kwa kundi urabizi mu mashuri yisumbuye mukiri bato mugitangira ebana mugitangira gusohoka mugiye gukora ‘party’ ibintu nk’ibyo ng’ibyo rero rimwe na rimwe iyo mudakoze ‘communication’ ngo mubwire ababaruta muti twebwe tugiye aha ngaha bituma na bo bahangayika cyane cyera hari igihe navugaga ngo tugomba gucyesha ugasanga abagukuriye ntabwo mubyumva kimwe..
Inyarwanda: Uretse gitari hari ibindi bicurangisho by’umuziki waba uzi?
Bumuntu: Yego nzi gucuranga ingoma ndetse na piano gacye ariko ndacyari kubyiga. Buri mu gitondo iyo nkibyuka mu gitondo mba ngomba gufata amasaha kuko mbyuka saa kumi n’imwe za mu gitondo ahasigaye nkafata isaha yo gukora ijwi n’indi saha yo kwiga…
Inyarwanda: Wahisemo kuva iwanyu gihe iki?
Bumuntu: Maze imyaka itandatu nibana. Oya! Ntabwo mu rugo byari byanze n’uko rimwe na rimwe hari igihe kubera gukora uba udahuje gahunda n’abantu ukavuga uti ni sawa ko n’ubundi si nk'aho mbataye ndacyahari ariko ibintu byawe ubikora kuri gahunda zawe.
Inyarwanda: Mu myaka itanu Andy Bumuntu aribona he?
Bumuntu: Andy Bumuntu muri njyewe ndifuza gukomeza kwagura umuziki wanjye kugeza ‘message’ ahantu hagiye hatandukanye ariko no gufasha abahanzi bakizamuka…ni imwe mu bintu numvaga iyo mbitekerejeho mba numva byibuze muri iyo myaka itanu hari umwe, babiri cyangwa se batatu nzaba mfite ahantu nshobora kuba ngejeje nanjye ndimo ariko nabo hari ahantu mbagejeje ndetse no kwagura umuziki wanjye mu karere cyangwa se mu bihugu runaka.
Inyarwanda: Tubwire indirimbo z’ibihe byose kuri wowe?
Bumuntu: Indirimbo ‘Ndashaje’ yanzenye mu kibuga cy’umuziki. Yankuye ku muntu utazwi umusore uririmba ariko utari uzwi inzana kuri ‘level’ abantu bavuga bati umuntu akoze indirimbo ya mbere ariko akoze ‘message’ itandukanye.
‘Mukadata’ iraje isanga nari narakoze ‘message’ ya ‘Ndashaje’ ariko hari abantu benshi babaye muri ubwo buzima bwa mukadata butigeze buvugwaho n’abandi bahanzi mu bihe byose byabayeho. Abantu baravuga bati ‘woooow’ hari abantu benshi rero yafashije nanjye biranshimisha ko ibafashije urumva inkura ku rugero inshyira ahandi.
Abantu rero batangiye kumbwira bati ariko ririmba akantu ku rukundo ni bwo haje rero ‘Mine’ noneho rero ‘Mine’ ije baravuga bati…Yampaye indi ‘public’ kubera ko ‘public’ y’abakundana nari ntarayigeraho…abafite ubukwe, abafite abakundanye, abateye ivi mbafasha kugera muri ibyo bihe byiza..
Inyarwanda: Urakoze cyane!
Bumuntu: Murakoze namwe ndabashimiye cyane.
Bumuntu yize ibijyanye n'amashanyarazi
REBA HANO IKIGANIRO TWAGIRANYE NA ANDY BUMUNTU


text:
Itegeko nº32/2016 ryo ku wa 28/08/2016 rigenga abantu n’umuryango, rirakumara amatsiko ku bijyanye n’ubutahane ; nk’impamvu zatuma amategeko yemerera abashyingiranywe gutana, inzira binyuramo n’ibindi.
Ingingo ya 218 y’iryo tegeko ivuga ku mpamvu zo gutana burundu, ivuga ko buri wese mu bashyingiranywe ashobora gusaba gutana burundu kubera ubusambanyi, guta urugo nibura igihe cy’amezi cumi n’abiri (12) akurikirana ; igihano cy’icyaha gisebeje ; kwanga gutanga ibitunga urugo ; guhoza undi ku nkeke ; ihohoterwa rishingiye ku gitsina, kumara nibura imyaka ibiri (2) batabana ku bushake bwabo ; kutabana mu gihe kirenze amezi cumi n’abiri (12) akurikirana uhereye igihe habereye ishyingirwa nta mpamvu zifite ishingiro zihari.
Icyakora, kutabana bitewe n’uko umwe mu bashyingiranywe afashwe nabi ntabwo byitwa guta urugo mu gihe yagiye abimenyesheje ubuyobozi bumwegereye bigakorerwa inyandiko.
Umwe mu bashyingiranywe niwe gusa wemerewe kuregera ubutane
Ingingo ya 220 y’iryo tegeko ivuga ku kirego cyo gusaba ubutane, isabanura ko gusaba gutana bikorwa n’abashyingiranywe gusa. Ikirego gisaba ubutane kiregerwa kandi kikaburanishwa nk’izindi manza.
Ikirego gisaba ubutane bw’abashyingiranywe gisaza hashize imyaka itanu (5) kuva igihe impamvu gishingiyeho yamenyekaniye.
Icyakora, iyo impamvu umwe mu bashyingiranywe aheraho yaka ubutane itumye habaho ikirego nshinjabyaha, ikirego cy’ubutane kirasubikwa kugeza igihe urubanza rw’inshinjabyaha rubaye ndakuka.
Ninde utanga ubuhamya mu rubanza rw’ubutane ?
Ingingo ya 222 y’iryo tegeko, ivuga ku bijyanye no gutanga ubuhamya mu rubanza rw’ubutane isobanura ko iyo bibaye ngombwa ko hakorwa iperereza, umuntu wese ashobora kubazwa mu rubanza.
Ubuhamya bw’abana, ababyeyi b’abashyingiranwe n’ubw’abakozi bo mu rugo rwabo nabwo bwitabwaho.
Ingingo ya 225 y’iryo tegeko, ivuga ku bijyanye no kugena urera abana mu gihe cy’urubanza rw’ubutane ivuga ko kugira ngo arengere inyungu z’abana mu gihe urubanza rw’ubutane rukiburanishwa, umucamanza ashobora kubashinga by’agateganyo umwe mu bashyingiranywe cyangwa undi muntu akanagena uruhare rwa buri wese mu bashyingiranywe ku bitunga abana.
Ingingo ya 226 y’iryo tegeko, ivuga ibijyanye no kuba ahantu hatandukanye mu gihe cy’urubanza rw’ubutane yerekana ko buri wese mu bashyingiranywe, yaba urega cyangwa uregwa, ashobora gusaba umucamanza uruhushya rwo kuva mu rugo rwabo, akajya kuba ahandi akoresheje inyandiko y’ikirego gitanzwe n’umuburanyi umwe.
Buri wese mu bashyingiranywe ashobora kandi gusaba urukiko gutegeka uwo bashyingiranywe kuva mu rugo rukamugenera uburyo bwo gucumbika ahandi.
Icyakora, umwe mu bashyingiranywe ushinzwe kumenya abana agomba kuguma mu rugo kugeza igihe urubanza rwa burundu rutanga ubutane ruzasomerwa.
Ingingo ya 227 y’iryo tegeko, isobanura imicungire y’umutungo w’abashyingiranywe mu gihe bategetswe kuba ahantu hatandukanye ivuga ko uretse igihe abashyingiranywe basezeranye ivangura mutungo risesuye, iyo urukiko rutegetse kuba ahandi, umutungo wimukanwa n’utimukanwa ugabanywa abashyingiranywe mu buryo bw’agateganyo nyuma yo kuwukorera ibarura rishyirwaho umukono n’impande zombi kandi hagomba kwitabwaho inyungu z’umwana n’iz’umwuga w’abashyingiranywe.
Nta na rimwe ashobora kuwugurisha, kuwutanga cyangwa kuwutangaho ingwate. Mu gihe umwe mu bashyingiranywe atubahirije ku mpamvu z’uburiganya ibivugwa mu gika kibanziriza iki uwo bashyingiranywe ashobora gusaba iseswa ry’ibyakozwe na mugenzi we.
Ingingo ya 228 y’iryo tegeko, ivuga ku irangizwa ry’agateganyo ry’ibyemezo byafashwe mu rubanza rw’ubutane ivuga ko ibyemezo by’agateganyo biteganyijwe mu ngingo ya 224, iya 225, iya 226 n’iya 227 z’iri tegeko birangizwa by’agateganyo nta ngwate itanzwe n’iyo byaba byarajuririwe keretse iyo bibangamiye inyungu z’abana.
Icyakora, urukiko rushobora kubisubiramo iyo habonetse izindi mpamvu bisabwe n’umwe mu bashyingiranywe.
Gutana burundu biturutse ku bwumvikane birashoboka
Ingingo ya 229 y’iryo tegeko, ivuga ibijyanye no gusaba gutana biturutse ku bwumvikane. Gutana guturutse ku bwumvikane gusabwa n’abashyingiranywe bombi bamaze kumvikana ku gusesa ishyingirwa no ku nkurikizi zaryo kandi bagashyikiriza umucamanza amasezerano akemura ingaruka z’ubutane ku bashyingiranywe n’umutungo wabo kimwe n’abana babo.
Icyakora, ubutane bwasabwe n’umwe mu bashyingiranywe bushobora guhinduka ubutane bwumvikanyweho mu gihe uregwa yemera ko ikirego gifite ishingiro akemera ubutane.
Ingingo ya 230 y’iryo tegeko, ivuga ibijyanye n’ibarura ry’umutungo w’abashyingiranywe mbere yo gutana ku bwumvikane isabanura ko abashyingiranywe biyemeje gusaba gutana ku bwumvikane bagomba mbere na mbere, kubarura umutungo wabo mu nyandiko, uwimukanwa n’utimukanwa, kugaragaza agaciro kawo, kugena ibyo buri muntu yakwegukana hakurikijwe amasezerano y’icungamutungo bahisemo.
Ingingo ya 231 y’iryo tegeko, ivuga ubwumvikane bw’abashyingiranywe ku ngingo za ngombwa mbere yo gutana isabanura ko abashyingiranywe bagomba kugaragaza mu nyandikomvaho ibyo bemeranyije kuri izi ngingo zikurikira :
Ingingo ya 232 y’iryo tegeko, ivuga igihe gutana biturutse ku bwumvikane byemerwa, n’uburyo ikirego cy’ubutane gitangwa isobanura ko gutana biturutse ku bwumvikane byemerwa gusa nibura nyuma y’imyaka ibiri (2) abashyingiranywe babana.
Ingingo ya 235 y’iryo tegeko, ivuga ibijyanye no kujuririra urubanza rwanze gutanga ubutane buturutse ku bwumvikane isabanura ko kujuririra urubanza rwanze gutanga ubutane buturutse ku bwumvikane bikorwa mu buryo busanzwe bwo kujuririra imanza. Icyakora ubwo bujurire bwakirwa iyo bukozwe n’abashyingiranywe bombi.
Mbere yo kuburanisha urubanza rw’ubutane umucamanza abanza kugerageza kubunga
Ingingo ya 236 y’iryo tegeko, ivuga ibijyanye no kunga abashaka gutana isabanura ko ku munsi wa mbere w’iburanisha kandi mu muhezo, umucamanza yumva abashyingiranywe bari hamwe, na buri muntu ukwe, akagerageza kubunga, akabagira inama abona zikwiye kandi akabagaragariza n’inkurikizi z’ubwo butane basaba.
Ingingo ya 237 y’iryo tegeko, ivuga ibijyanye n’inkurikizi zo kwiyunga kw’abashyingiranywe yerekana ko kwiyunga kw’abashyingiranywe gukuraho urubanza rw’ubutane. Kwiyunga bituruka ku mvugo y’abashyingiranywe ikorewe imbere y’urukiko ikagaragaza ubushake bwabo bwo kongera kubana cyangwa igaturuka ku kongera kubana mu gihe kirenze amezi atatu (3).
Buri wese mu bashyingiranywe ashobora kongera gutanga ikirego ashingiye ku mpamvu yindi yavutse nyuma yo kwiyunga bityo akaba yakwifashisha n’impamvu yari yaratanzwe mbere kugira ngo ashimangire ikirego cye gishya.
Ingingo ya 238 y’iryo tegeko, ivuga ku cyemezo gifatwa nyuma yo kunanirwa kunga abashaka gutana isobanura ko nyuma y’amezi atatu (3) umucamanza agiriye inama abasaba ubutane, afata icyemezo kibemerera gukomeza urubanza rwabo iyo abashyingiranywe batsimbaraye ku cyifuzo cyabo cyo gutana.
Umwanditsi Mukuru w’urukiko rwaciye urubanza rw’ubutane ku rwego rwa nyuma amenyesha amakuru yerekeranye n’iseswa ry’ishyingirwa abisabwe n’urwego bireba.
Ingingo ya 240 y’iryo tegeko, ivuga ku itangazwa ry’urubanza rwemeza ubutane ivuga ko inyandiko ihinnye y’urubanza ishobora gutangazwa mu Igazeti ya Leta ya Repubulika y’u Rwanda cyangwa mu kinyamakuru cyigenga gisomwa na benshi kigenwa na perezida w’urukiko. Iryo tangazwa rikorwa bisabwe n’umwe (1) mu bashyingiranywe cyangwa undi wese ubifitemo inyungu byemejwe na perezida w’urukiko ku mpamvu zifite ishingiro.
Inkurikizi z’ubutane
Ingingo ya 242 y’iryo tegeko, ivuga ku nkurikizi z’ubutane ku ishyingirwa ivuga ko ubutane busesa ishyingirwa n’amasezerano agenga imicungire y’umutungo w’abashyingiranywe.
Igabana ry’umutungo rikorwa hakurikijwe amategeko abigenga.
Ingingo ya 243 y’iryo tegeko, ivuga inkurikizi z’ubutane ku bana, ivuga ko abana bahabwa umubyeyi watsindiye ubutane. Undi mubyeyi asigarana uburenganzira bwo gusura abana, kubavugisha cyangwa gusurwa na bo. Mu ica ry’urubanza, umucamanza agena uburyo bukwiye kugira ngo ubwo burenganzira bwubahirizwe.
Urukiko rubyibwirije cyangwa rubisabwe n’umwe mu basaba ubutane cyangwa n’undi muntu wese ubifitemo inyungu, rushobora gutegeka ko umwana ahabwa umubyeyi utatsinze urubanza cyangwa se undi muntu wese, rushingiye ku byagirira abana akamaro.
Icyakora, abana batarageza ku myaka itandatu (6)y’amavuko, bagomba kubana na nyina keretse iyo bishobora kubangamira inyungu z’abana.
Urukiko rushobora kandi gutegeka ko abana bamwe barerwa n’umubyeyi umwe, abandi nabo bakarerwa n’undi mubyeyi mu gihe biri mu nyungu z’abana.
Ingingo ya 244 y’iryo tegeko, ivuga uburenganzira n’inshingano by’ababyeyi batandukanye ku bana ivuga ko hatitawe k’uwashinzwe kurera abana, ababyeyi babo bafite uburenganzira bwo kugenzura uko abana bafashwe n’uko barerwa.
Bagomba kandi gutanga indezo hakurikijwe ubushobozi babifitiye.


text:
Burya abantu bagira urukundo rwinshi gusa kugira amahitamo birabagora.Nshingiye ku bushakashatsi nakoze nabonye ko umuntu ugira urukundo rwinshi kuva mu rujijo ruri hagati y’umutetesha n’ukwiriye kumubera umugore bimugora.
Akaba ari nayo mpamvu nkeka ko abo twita ko bakunda cyane batinda gushaka abadakunda cyane bikaborohera kuba bashaka vuba .
Mpereye ku badakunda cyane, ashobora guhura n’umuntu akamubonamo ibyo we yumva yaburaga.Urugero k’umuntu udakunda cyane iyo aje akeneye umugore ashobora kureba niba ufite ikinyabupfura, wakubaha mama we, ibyo bigatuma agukunda akagushyira mu rugo.
Ngarutse ku bagira urukundo usanga amarangamutima amwigarurira maze uwo akunze cyane agaharanira kumuhindura uwo ashaka ko aba we kandi burya ntibipfa gushoboka.
Urugero, nshingiye ku bushakashatsi nakoze nabonye ko abahanzi n’abanyabugeni bakora ibintu bijyanye n’urukundo cyane.Koko baba barufite kuko akenshi 79,9% yibyo tuvuga ni ibiba biturimo.
Nshingiye kuri ibyo nasanze abahanzi n’abanyabugeni barenga amamiliyari bashaka batinze ugereranyije n’abandi bantu,ahanini biterwa nuko baba bifuza ko uwo bakundana banifuza kurushingana aba agomba kubatetesha bikabije akanabereka impamvu akwiriye kuba muri uwo mwanya.
Kubera ko baba bariremeye umukunzi umeze nka malayika kandi nta muntu usa na malayika ubaho, barwana no gushaka umuntu umeze gutyo bikarangira bamubuze hanyuma babona imyaka ibasize bagapfa gutoragura dore ko ubuze inda yica umugi.
Mu kwanzura,Umunyarwanda yaciye umugani ngo utinda mu isoko ugacura ibihaha abandi batwaye amaroti...Urukundo ntabwo ari imibare aho kabiri guteranyaho kabiri biba kane,fata umwanzuro.
Urukundo rushingira ku cyizere no kwishyira mu mwanya w’abandi,ntukitege ko uwo ukunda akubera malayika ahubwo uzagerageze abe ari wowe umuba kuko mugenzi wawe naba agukunda by’ukuri azakwigiraho mwese mukundane kahave.
Kwiyemeza kubaka urugo ni nko kwiga gutwara imodoka,ntabwo wakwanga gukorera uruhushya rwo gutwara ikinyabiziga kubera ko imodoka zikora impanuka ahubwo irebeho ku giti cyawe,kuko umugabo nyawe n’ukora ibyo abandi bananiwe.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Muri iyi nkuru tugiye kurebera hamwe uburyo bworoheje bwagufasha guhindura imyitwarire y’uwo ukunda, maze mukagendera munzira imwe bitabaye ngombwa kumwirukana mubuzima bwawe burundu. Bituma urukundo rwanyu rukomera cyane.
Intambwe 1: Umva ikimutera kumva adashaka guhinduka
Kuba uwo mukundana yaba afite imyitwarire ubona idakwiye kandi ukabona idahinduka, haba hari ikintu kibyihishe inyuma gituma adahitamo guhinduka. Dufate nk’urugero: Niba umukobwa mukundana ubona akubeshya, akabikora uyu munsi, ukamubwira, akongera akabikora undi munsi, akabikora inshuro nyinshi. Ikibazo aho si uko Atari mukuru, kumubwira ngo “jya witwara nk’umuntu ukuze” ntacyo bizahindura kumyitwarire ye. Ahubwo bizatuma akuzinukwa burundu.
Dufate urundi rugero: Niba umusore mukundana anywa inzoga cyane agasinda, akaba arara mutubyiniro agataha ijoro cg bwakeye. Kumubwira ngo ajye yifata nk’umugabo cibyo byatuma ahinduka. Ahubwo bizabatandukanya.
Ahubwo wamubaza impamvu ajya mukabyiniro. “ujya mukabyiniro kwishimisha?” “uba wananiwe ugiye kuruhuka?” “Kugirango urebeko waba uri ahantu hatuje?”. Uko uzagenda wumva impamvu abikora, muzafatanya kubona umuti w’uko ibyo ekeneye yabibona ahandi. Bigatuma imyitwarire ye yayihindura.
Intambwe 2: Musubiriremo, noneho umuhe inama
Inama burigihe ntizikora muguhindura imyitwarire y’umuntu, kubera impamvu nyinshi. Kenshi harubwo byumvikana nkaho uri kumucira urubanza, cg kuba umufata nk’umunyamakosa bigatuma ahubwo arushaho kurakara, nuko ntiyongere kugutega amatwi.
Arko, igihe umaze gufata umwanya ukamutega amatwi, ukumva impamvu yitwara muri ubwo buryo, n’impamvu ataba ashaka guhinduka, ushobora kumuha uburyo wowe utekereza bwamufasha. Muri ubu buryo biragoranye cyane ko umuntu yakanga kukumva, mugihe nawe yamaze kukubwira ibibazo bye bimutera kudahinduka.
Kugirango ibyo umubwira bigire imbaraga cyane, musubiriremo ikibazo nk’uko yakikubwiye. Kumusubiriramo, bizatuma yumva ko wamwumvise kandi wamuhaye agaciro cyane, ko utari kumucira urubanza, umuhindura kungufu. Musubiriremo incuro nk’ebyiri, kugira yumve neza ko impamvuz e wazumvishe.
Intambwe 3: Itware nk’uko ushaka kubona yitwara
Inama burya ngo zumvikana, iyo uwo ubwira abonako nawe ibyo umubwira aribyo ukora. Niyo mpamvu uba ugomba kubaka uburyo bw’imyitwarire ushaka ko uwo ukunda yagira. Bizagusaba kubikora muri ubu buryo:
Ni ukumwereka, si ukumubwira. Mwereke mumigenzereze uko yakora ibintu mubundi buryo Kumwemerera Atari ukumuhakanya. Bikamuha ubutumwa bumubwira, “dore ibyo wagakwiye guhita utangira gukora,” aho kuba “kubera iki utahagarika gukora gutyo koko?”
Biri muntekerezo zacu. Twese tugerageza gukora nk’ibyo tubonana abandi, biroroshye ko nubwo umuntu atavuga, umuntu yareba uburyo yitwara nawe agahitamo kwitwara nkawe. Niba rero uwo mukundana nawe akubonana ingeso mbi, ntazumva inama zawe.
Urugero rworoshye: Niba uwo mukundana adakunda kubyina, wowe shyiramo indirimbo, utangira ubyine. Azabona bishimishije, numufata akaboko azemera aze umwigishe kubyina.
Intambwe ya 4: Shyiraho imbibi
Kwemera imyitwarire y’uwo mukundana si ikintu gikomeye cyane cyemeza ko umwitayeho. Niba imyitwarire ye imubangamiye kandi nawe ikubangamiye, ni igihe cyo kuba washyiraho imbibi. Gushyiraho umurongo ngenderwaho, bivuze kutemera imyitwarire imwe ni mwe mu mibanire yanyu. Ubwo rero, urukundo rwanyu rugira umurongo ngenderwaho rutagomba kurenga.
Impamvu bashyiraho umurongo ngenderwaho, ni ukugirango ibintu bive murujijo, yaba muri wowe no kuwo mukundana, ibigomba kwemerwa n’ibitagomba kwemerwa. Niba umugabo wawe atwara imodoka yiruka cyane, ushobora kumubwira: “Ntukomeze gutwara wihuse.” Bimusubiriremo. Ese kumubuza gutwara yiruka bivuze iki? Ese ntiyatwara yiruka ari mu muhanda utarimo imodoka nyinshi?
Musobanurire neza umubwire ahantu atagomba kujya atwara yiruka cyane. Icyo gihe, uba uri kugenda ushyiraho umurongo ngenderwaho murukundo rwanyu.
Intambwe ya 5: Nawe jya wemera guhinduka
Ntakintu gituma umuntu yumva yahinduka nko kubona nawe wemera kuba wahinduka. Niba nawe uziko ufite imyitwarire uwo mukundana atishimira, shyiramo imbaraga uhinduke. Imbaraga abona ushyira muguhinduka kugirango umushimishe, nizo mbaraga nawe azashyira mu kugirango ahindure imyitwarire ye agushimishe.
Ugomba kwibuka ko, mu rukundo rwanyu muri babiri kandi mungana. Ntuzigere na rimwe usaba uwo mukundana ikintu, nawe uziko utamuha. Wimusaba guhinduka ngo akunezeze kandi nawe udashaka guhinduka ngo umunezeze. Wimusaba kukumva kandi nawe utamwumva.
Hari isomo iyi nkuru iguhaye?twandikire igitekerezo cyawe muri comment hasi gato!!


text:
Muraho, amakuru yanyu? Uyu munsi ndashaka ko tuganira ku kuntu social media ituma abantu benshi bumva batari beza bihagije. Ukareba amafoto yabandi ukabona wowe ufite byinshi ubura. Mu byukuri ibintu tubona kuri social media akenshi ntango ariko biba biri mu buzima busanzwe.
Nkurugero nabonye ifoto y’umukobwa nziza cyane kuri twitter, ateye neza, uruhu rwe ari rwiza koko yambaye neza mbese ibintu byose ubona ari muuaahh. Akenshi nkabakobwa cyangwa abagore biratworohera guhita twigereranya nawe, waba umurusha nkamataye ugatangira ngo njye nta kintu cya hatari ndi kubona. Kandi mu byukuri muri wowe uri kuvuga uti mana kuki njye ntafite munda hato kuriya? Cyangwa se ukicara iyo photo ukayireba ukabibonako utazigera ugira ubwiza nkubwo bikaba byagutera kumva utishimiye ukuntu usa. Ibi bintu byose ni ibintu bisanzwe, ni ibintu byumvikana ko byakubaho ariko si ibintu ugomba guheranwa nabyo. Yaba ari ukwireba nabi cyangwa ari ugushyira abandi hasi byose si byiza.
Ku bantu bareba amafoto kuri social media ugasigara wumva utishimiye uko wowe usa, hari ibintu bimwe ugomba gutecyereza. Iyo photo umuntu yashyizeho niyo yabaye nziza mu mafoto yose yifotoje. Nimba uwo muntu akunda kwifotoza, afite experience mu ma pose atuma asa neza. Azi ukuntu umutwe we awuhengeka ho gato isura ye igahinduka, azi urumuri rumukorera umuti, azi uko ahagarara akerekana imiterere ashaka kwerekana. Bamwe mu bantu uba uri kwigereranya nabo, kwifotoza no kugira amafoto meza birabatunze. Nk’umuntu uri ku kazi aba agomba kugakora neza. Wowe wifotoza rimwe na rimwe ubumenyi afite, ntabwo ufite. Wabugira nimba ubishaka, ni ugufata umwanya ukabikora tu nawe uzageraho umenye ukuntu wifotoza ukerekana ibyiza byawe byose ugahisha ibyo udakunda uko bishoboka kose.
Okay, ibyuko umuntu akurusha kwifotoza tubiveho. Hari igihe uyu muntu uba umuzi pee, atari amafoto ye gusa, atari specific angle in specific lighting. Wasanga yenda no kwifotoza nawe atabizi cyane. Rekera kwigereranya nawe. Muri abantu batandukanye, kuguma ureba ibintu wumvako akurusha ntacyo bigufasha. Impamvu wumvako ari ikintu akurusha ni ukuberako ibi ari ibintu wowe ukunda. Nkurugero hari igihe wajya umureba ukavuga mbega amatako meza kuki njye ntafite nkariya? Kuri wowe amatako meza ni amatako manini, ku wundi muntu amatako mato niyo meza. Mu gihe uri kurwana no guhinduka nkuwo muntu wundi hari undi muntu nawe ushaka guhinduka nkawe. Mwese muri beza, iyaba gusa ibintu mutecyerezako ari ubwiza ari ibyo mufite.
Ikibazo kinini cyane gituma social media ituma twumvako tutari beza ni editing. Ama app aguhindura undi muntu neza neza. Abana babakobwa benshi ubu ntibagishobora kwifotoza camera ya telephone isanzwe bakoresha snapchat gusa. Kuberako ituma uruhu rwawe rusa neezzzaaa cyane, amaso yabo akaba manini, amenyo akaba umweru, izuru rikaba rito noneho ukabonako ifoto ibaye nziza. Simvuzeko abantu bose bagira mafoto meza baba bakoresheje editing apps, kandi niyo baba bazikoresheje nta kibazo. Ni uburenganzira bwabo, nimba bibashimishije mu byukuri nta kintu kibabuza. Nawe nimba wifotoza warangiza ugacisha ifoto yawe muri bodytune ukagabanya munda, ukongera amabere namataye mu byukuri nta kibazo pee. Uzi ahantu ikibazo kivuka, ni igihe wireba muri mirroir ntiwikunde.
Igihe urebe amaso yawe ukavuga ngo kuki mfite utwiso duto? Uti ndebera uri ruhu ukuntu rusa ariko. Utaratangira gukoresha snapchat ntango wabonaga amaso yawe ari mato, yewe nta numuntu wari warigeze abikubwira. Ariko ubu kuko uri kuyagereranya namaso app yaguhaye mu byukuri atari ayawe, uri kubona amaso yawe afite ikibazo. Amaso yawe uko angana ni byiza, uko asa ni byiza. Snapchat ntango ari real life, uwo ubona mu ifoto si wowe. Kuyikoresha ukifotora ukabona agafoto keza nta kibazo, ariko ntizakuviremo kutikunda. Wowe ubwawe uko Imana yakuremye urahagije, ntango yibeshye ikurema gutyo. Makeup, editing, bodyshapers, ibi byose ni inyongera ushobora kugerageza ushobora gukoresha mu buzima ariko ntizikuraho ubwiza waremanywe.
Nimba uri umuntu ugira ikibazo cyoo kumva utari mwiza bihagije, banza umenye ikibitera. Ese ni abantu ureba ubona bananutse kukurusha, ese ni beauty industry ikubwirako uri mugufi, ese ni abantu baguma bakubwira ibintu badakunda kuri wowe, ese ni wowe wibwira ibintu utikundaho? Menya neza ikintu kigutera kumva udahagije ubundi ugishakire umuti. Nimba ari abantu wigereranya nabo, rekera kubareba, Instagram yawe ni iyawe warekera kumufollwinga. Nimba ari umuntu uguma akubwira ati “ariko ubwo urasa ute?” vbyakireko abantu bakunda ibintu bitandukanye, ntango akunda abantu bibikara ariko wowe igikara cyawe uragikunda.
Iyo ari wowe noneho rero wibwira ibintu ngo bitari byiza kuri wowe ho biragorana. Ikintu cya mbere ugomba kwibaza ni ese koko iki kintu mbona ari ikibazo? Ku bandi bantu iki nikintu cyatuma mvuga ngo ni mwiza cyangwa ni mubi? Nimba ku bandi bantu ntacyo kigutwara ariko kuri wowe ukagira ikibazo, ubwo ntango uri kwirenganya? Cyaba ari ikintu ubona koko ari kibi ku muntu uwo ariwe wese, uribaza uti se hari icyo nabihinduraho? Nimba ntacyo ndakubwiza ukuri ko kuguma ubitecyerezaho nta kintu bigufasha, uri kwibuza kwishima gusa. Hanyuma rero noneho nimba hari icyo wabikoraho, tuvuge ntukundako ufite ikibuno gitoya, wakora sports ukakizana. Ntukunda ko uruhu rwawe rufite ibiheri, rwiteho rukire nibiba ngombwa ujye kwa muganga baruvure.
Ikintu kimwe ugomba kwiyibutsa ni uko ugomba kurekera kwibwira nabi, icyo kibuno nukigira ushobora noneho gutangira kwita ku kindi kintu ugasanga ntaho uvuye ntaho ugiye. Ni wowe muntu wa mbere ukomeye mu buzima bwawe, ntango wakabaye wifata nabi, wibwira nabi. Wakabaye wibwira amagambo meza, y’urukundo, wiyitaho ndetse unitetesha. Yego izo sports ugomba kuzikora ugata ibyo biro 5, nibyo ntuzireke. Ariko wibuke urebe umubiri wawe uvuge uti yego ndabyibushye, yego simeze uko nshaka ariko uracyakora, unkorera ibyo nshaka byose, nzamura amaboko akazamuka, ndagenda, ndahumeka. Ikindi kandi hari abantu bifuza kumera nkuko meze, kuko uko meze nabyo ni byiza. Nta munezero uruta uwo umuntu agira iyo yiyakiriye akikunda uko ari.
Murakoze gusoma, nizereko icyi kiganiro hari umuntu gifashije. Hari byinshi byinshi cyane byavugwa kuri iyi topic, ubaye ufite icyo wanyunganira wasiga comment. Mu byo navuze kandi nabwo hari icyo utemeranya nacyo, nabwo watubwira muri coomment.
Umunsi mwiza ?, nahubutaha.


text:
Trending
Bea na Ndutira ni bamwe mubahanzi basanzwe bazwi mundirimbo ziri munjyana y’igisirimba, bakaba basanzwe babarizwa mu igihugu cya Kenya aho bakorera umurimo w’Imana mw’itorero rya Calvary Wide Fellowship Ministries, iri ni ishami rya Calvary yahano mu Rwanda ahazwi nko kwa Christophe ahakunze kubera agatatu i Remera muri Nazarene.
Kuri uyu wa kane nibwo byamenyekanye ko Bea na Ndutira bahagaritswe n’itorero rya Calvary Wide Fellowship Ministries, ubuyobozi bw’iri torero ribinyujije mw’ibaruwa ryandikiye ubuyobozi bw’ihuriro ry’amatorero yo muri Kenya yibumbiye muri Shalom ndetse na Evangelical family hamwe naza Ministere zose zikorera muri Kenya,ryatangaje ko ryahagaritse Bea na Ndutira kumirimo yose bakoraga mw’itorero ndetse ryibutsa nandi matorero kutabemerera kugira umurimo bakora muri ayo matorero kugeza ubwo bazaca bugufi bagasaba imbabazi.
Bea na Ndutira bahagaritswe kubera imyitwarire idahwitse irimo gusuzugura abayobozi b’itorero, kubiba amacakubiri mw’itorero ndetse no gutuka ababyeyi babo.
Umu Pasteri wo mu igihugu cya Kenya usanzwe atuye muri Leta Zunze ubumwe yamaze kwegura ku inshingano ze nyuma yuko umwe mu bakristo ashize hanze amajwi ye hanze. Uyu mu Pasteri wo mw’itorero...
Umuhanuzikazi Utang Edet Effiong, wari afite itorero mu mujyi wa Ikot Edem Odo muri Leta ya Cross River, mu majyepfo ya Nigeria, abagize umuryango we bamushyinguye ari muzima ubwo bari barakaye...
Nyuma cy’amezi atari make insengero zujuje ibisabwa zemerewe gukora ariko ntizakire abana bari munsi y’imyaka itandatu, kuri ubu Minisiteri y’Ubutegetsi bw’Igihugu yashyizeho amabwiriza mashya agenga...
Pasiteri wo mu gihugu cya Ghana, yafashwe asambana n’umugore wubatse bambaye ubusa, imbere ku gicaniro cy’itorero rye. Uyu mu pasiteri utavuzwe amazina, muri videwo yagiye hanze yafashwe...


text:
Inkuru NzizaNahawe Ubugingo bw'Iteka?
Nahawe imbabazi? Nabona nte imbabazi zituruka ku Mana?
Bisobanura iki kwemera ko Yesu akubera umucunguzi wawe bwite?
Ni uwuhe mugambi uteganyijwe w'agakiza?
Umukristo bisobanura iki?
Kuba umukristo wavutse ubwa kabiri bisobanuye iki?
Amategeko ane y'umwuka ni ayahe?
Natunganira nte Imana?
Mbese Yesu ni we nzira yonyine rukumbi ijya mu ijuru?
Nshobora kwizera gute ko nzajya mu Ijuru nimara gupfa?
Mbese hari ubundi buzima nyuma y'urupfu?
Idini ryanjye nyakuri ni irihe?
Inzira y'agakiza y'Abaroma ni iki?
Isengesho ry'umunyabyaha ni iki?
Maze kwemera Yesu...ubu rero nkore iki?
Inkuru Nziza


text:
Mu Rwanda, umwiherero w’abayobozi iyo urangiye hakurikiraho iki?
2/3/2018, Emmanuel Senga
@sebusenga
Kagame amaze kuyobora imyiherero 15. Ni myinshi ubaze inshuro ibaye, ni na myinshi uyishyize mu gaciro k’ibintu itwara igihugu. Akazi karahagarara kuko nta we ushobora gufata ibyemezo, ingabo ziryamira amajanja, kuko baba batinya ko haba uwabanyura mu rihumye, abayobozi bamara iminsi 4-5 batitira, kuko shebuja aba abatuka, ariko kandi babasha gukora imyitozo ngororamubiri, ndetse abadaherukanye bakabonana, nubwo baba bagenzurwa bwose. Ariko se ikivamo ni iki, kubera ko buri gihe Kagame atangira abatuka akarangiza abatuka? Niba atangira abatuka, ni uko ibiba byaremejwe ubushize biba bitaragezweho. Igitangaje ariko ni uko bose bemera ko nta cyo bakoze. Ukaba wakwibaza niba bikiri ngombwa ko bongera bakawugarukamo, kuko ibizavamo biba byitezwe. Kagame we abumvisha ko bameze nk’abanyeshuri batajya bafata, kuko amaze imyaka 15 abasaba ibintu bimwe ntibabigereho. Ni ukuvuga ko ari umwarimu w’umuhanga, ariko ufite abanyeshuri b’abaswa. Icyo gihe se uwo mwarimu akora iki? Ahindura uburyo bwo kwigisha.
Ariko se koko abaminisitiri, abadepite, abacamanza n’abambasaderi nta musaruro bagira ku buryo baba biteguye gucunaguzwa nk’abakozi bo mu rugo? None se koko bariya bari muri iyo myanya ntibafite ubushobozi bwo gukora, cyangwa koko ntibafite ubushobozi bwo gutekereza? Byaba bitangaje, kuko ku rundi ruhande u Rwanda usanga rwishyira imbere ngo ni rwo rukora cyane muri Afurika. Kagame we ngo ni urwa cyenda mu mutekano ku isi yose, mu gihe iyo nama yabaga ari na cyo gihe impunzi z’abanyekongo bavuga ikinyarwanda zamishwagaho amasasu, kubera ko zatinyutse kugeza ibibazo byazo ku Muryango mpuzamahanga ushinzwe impunzi. None kurasa ku mpunzi na byo byitwa umutekano mwinshi?
Ariko reka dusuzume icyo uwo mwiherero umaze. Dutangire tuvuga ko u Rwanda ari cyo gihugu gishyira imbaraga nyinshi mu guhuza abategetsi bacyo mu manama afite amazina anyuranye, ariko yose agenda kimwe. Ni nde wabona itandukanyirizo riri hagati y’ Umushyikirano, Umwiherero, Rwanda Day, umunsi w’intwari…kuko byose ubigenga ni umuntu umwe, ni Kagame, kandi bigahuza abantu bamwe buri gihe. Muri uko kubiyobora, usanga ashishikajwe no guhirikira ikibuye ku bandi, we akigira miseke igoroye. Ni nde wakumva igisobanuro cy’imvugo » maze imyaka 15 mbasubiriramo ibintu bimwe, ariko nta cyo muvanamo ». Uwo muntu usubiramo ibintu bimwe we ameze ate? Asubiramo ibiki?
Uwo usubiramo ameze ate?
Kuba Kagame ari Perezida w’u Rwanda na we arabizi, nta handi yabivanye usibye mu bwoba yateye abanyarwanda, abumvisha ko uwanyuranya na we azi aho agomba kujya. Amatora babeshya ko atorwamo, nta we utazi uko akorwa. Abahumye bakeka ko atorwa bazamubaze impamvu atinya, akagera n’aho atinya umwana w’umukobwa, kubera ko atakwizera ko yamutsinda. Niba hari ugishidikanya, azamubaze impamvu atorwa ku majwi nk’aya Staline, kandi azi ko abanyarwanda benshi bamwanga, kubera kubahohotera no kubica urubozo. Kujya hariya ukavuga ko abaturage bose bifuje ko wakomeza kubayobora, na we azi ko bidafata.
Azongera yisuzume yibaze igituma abo batangiranye muri FPR, ubu bose bamuviriye mu nzira hakaba hasigaye Tito Rutaremara na we wahisemo kwibera ikiragi, kuko abona urukanirwa abatekereza kugaragara. Azongere kandi yibaze uko abo batangiranye bumva bameze iyo FPR iri mu ntoki za Rucagu, Bamporiki, Bazivamo, n’abandi biyita ko bari mu yandi mashyaka, ariko mu by’ukuri ari abayoboke ba FPR. Abo ni ba Nduhungirehe na Biruta babeshya ko bari muri PSD kandi bakorera muri FPR, n’abandi benshi.
Ese koko u Rwanda yaruteje imbere nk’uko abiririmba? Byahe byo kajya, iyo witegereje ibibazo abaturage barwana na byo muri iki gihe. Ibibazo by’amasambu, ibibazo by’amazi meza, ibibazo by’amavunja, ibibazo by’imirire, ibibazo by’inzara n’ubukene bw’ubwoko bwose, ibibazo byo kwivuza, ibibazo byo kwiga, warangiza ngo Kagame yazamuye abanyarwanda miliyoni abarenza umurongo w’ubukene. Uwuhe murongo, ahubwo ko basubiye inyuma kugeza nubwo amavunja agaruka mu gihugu. Imibare Leta ikoresha ibeshya amahanga itangiye kubatamaza, ku buryo n’ibigega mpuzamahanga by’imari bibasaba kugerageza kuvugisha ukuri muri raporo batanga. N’ejobundi Minisitiri w’Intebe yabigarutseho, asaba ko bakwiminjiramo agafu bakagerageza gutanga imibare nyayo. Ibi bivuze iki? Bivuze ko ibyakozwe mu myaka yashize byari ibinyoma, ko nta muntu wari ukwiye kubigenderaho. Kandi ni byo, kuko mu giturage ni ho icyo gipimo cyagombaga kugaragarira, kandi ni na ko bimeze: igiturage kimeze nabi, yewe n’imjyi si shyashya.
Uku kunyuranya hagati y’ibyifuzwa kugerwaho n’ibikorwa koko mu gihugu ni byo bituma Kagame yirirwa atuka abakagombye kumufasha kuyobora igihugu, ariko batabibonera uburyo, kuko nyiri ubwite akora ibyo atakagombye gukora. Ntawabasha gusobanura ukuntu umuperezida yibera mu ngendo zihenda igihugu, maze yarangiza akajya kwirirwa aguza amafaranga yo kuziba icyuho atera ingengo y’imari, Minisitiri w’imari ntagire icyo avuga, Inteko ishinga amategeko ntigire icyo ivuga, imyaka igashira indi igataha. Nta wakumva ukuntu umuperezida ateganya kubaka inyubako ihenze ku isi, mu gahugu gakennye kariya kageni, maze abashinzwe imari ya Leta bakamureka akayuzuza. Ntibyumvikana ukuntu igihugu cyagira kompanyi y’indege itunguka, ariko igakomeza ikanyunyuza imari ya Leta, kugira ngo igihugu na Perezida bavuge ko bateye imbere, nta n’uwakumva ukuntu ihoteri yikorera Leta igomba kuyiha amafaranga yo gukoresha (Hotel Marriott). Muri uru ruhuri rw’ibibazo, Kagame we asa nk’utabibona, kuko asa nk’aho nta cyo yumva mu miyoborere. Imiyoborere kwa Kagame ni ikiboko, uburoko n’urupfu.
Abo asobanurira bo bameze bate?
Abategetsi bari mu myanya mu Rwanda usibye bake bo ku ntara n’uturere, abandi basigaye bujuje ibyangombwa kugira ngo bajye mu myanya barimo. Abaminisitiri, abacamanza bose bashyirwa mu myanya habanje kurebwa amashuri bize n’ubushobozi bafite, yenda aho umuntu yagira impungenege ni mu Nteko ishinga amategeko, aho abagore bashyirwa ku malisiti bikurikije ikimenyane n’ibindi bibaha iyo myanya, kurusha basaza babo, bityo bikumvikana ko niba ari 64%, bituma Inteko ishinga amategeko itagira ingufu zatuma yumvikanisha ijwi ryayo. S’icyo gusa, kuko Inteko ishinga amategeko iri munsi y’Urwego rwa nyubahirizategeko, kuko mbere yo gutora itegeko bagomba ngo gutera icyumvirizo i Bukuru, bakamenya niba iryo tegeko rishimishije cyangwa niba rirakaza. Ng’uko uko amategeko atorwa, ntimutangazwe no kubona ingingo ya 172 y’Itegeko nshinga yemeza ko Kagame atagomba gukurikiranwa n’ibyaha yakoze naramuka avuye ku butegetsi, iyi bakayitora kandi bazi ko igihe cyose ari ku butegetsi aba afite ubudahangarwa http://minijust.gov.rw/fileadmin/Law_and_Regulations/Official_Gazette_no…
Ibi ntibyumvikana. Niba rero buri mutegetsi abanza kwibaza icyo Perezida we atekereza mbere yo kugira icyo akora, birumvikana ko na we abona ko nta cyo bakora kuko badatinyuka no kumubaza, bityo bikamuha ububasha bwo kubafata uko abafata. Ibi se bizageza gihe ki, hagakozwe iki?
Mu yandi magambo ko umwiherero urangiye, ikigiye gukurikira ni iki? Nta kintu kinini abanyarwanda bawutegerejeho, ahubwo ab’inkwakuzi barimo gutekereza k’utaha. Ni byo, kuko bazi ko ibyo abategetsi babo bavuyemo nta cyo bishobora guhindura ku buzima bwabo: byose bimeze nka misa zisomwa ku buryo bumwe nta gihinduka. Nta cyo rero bawutegerejemo, kubera ko n’ibyo bakagombye gukoresha bitazahinduka. Iyo Perezida yifatira ku gahanga abo yita abayobozi, yiyibagiza ikintu kimwe: nta we ufite uburenganzira bwo kugira ingamba yatangiza atabiherewe uruhushya, nta cyo yakora muri Minisiteri ye, kubera ko iba itanafite amafaranga yayigenewe. Bamwe baba bayafite mu magambo, ariko amasanduku cyangwa amakonti ya Minisiteri yera. Ibi ni na byo bituma nta mutegetsi utinyuka kuba yakwiregura ngo avuge impamvu nyayo ituma urwego ayobora rudashobora kugera ku byo rubazwa.
Ikigiye gukurikira ni ugukomeza ubuzima nk’aho ntacyabaye, abavuye kure bagasubirayo bamaze kwisasira umutungo w’igihugu ungana kuriya: nimutekereze umubare w’abambasaderi bagomba guturuka imihanda yose baje kwicara no gutukwa, barangiza bagataha; nimutekereze amafaranga abishorwamo ajyanye n’amafunguro y’abantu barenga 400 nibura, nimutekereze amafaranga agenda yo kubakira bashoje uwo mwiherero, byose bizwi ko nta kizakurikira gifatika.
Ese ahubwo igihe nticyari iki ngo Kagame arekere aho, ntakomeze kurushya abanyarwanda no kubarangaza? Baravuga ngo « Ukora ibintu bimwe ku buryo bumwe buri gihe, maze agategereza ko hazavamo ibinyuranye n’ibyigeze kuvamo aba ari umusazi » None se tuvuge ko…?
No Comments Yet
Laisser un commentaire
Vous devez être connecté·e pour rédiger un commentaire.


text:
Nyirandakunze yari umugore w’umutware wategekaga u Bukunzi witwaga Ndagano Ruhagata na we akaba yari umuvubyi w’imvura akanamenya kugenzura imihindagurikire y’ikirere.
Bahitiriye uyu mugore bitewe n’uko ngo yari yarajujubije umugabo we akamuganza, kuba igishegabo kwe bituma ari we umenyekana kurusha umugabo we maze ahita yitirirwa ako gace kose ndetse n’ishyamba rihita rimwitirirwa (Nyirandakunze).
U Bukunzi bwayoborwaga na Ndagano, umugabo wa Nyirandakunze, ni mu cyahoze ari Perefegitura ya CYANGUGU ibumbatiye Komini ya Karengera na Nyakabuye (ubu ni mu Mirenge ya Nkungu, Nyakabuye, Gitambi na Nyakarenzo mu Karere ka Rusizi ndetse n’uwa Karengera mu Karere ka Nyamasheke).
Aya mateka ya Nyirandakunze tuyakesha Umusaza witwa Nyandwi Christophe, w’imyaka 66 uvuga ko ari umwuzukuruza wa Ndagano.
Nyandwi Christophe ahamya ko Ndagano yari umuvubyi koko.
Ati” Ndagano yayoboye Ubukunzi abihawe na Musinga, yajyaga kwa Musinga i nyanza, yagerayo imvura akayivuba ikagwa yamara kugwa Musinga akamuha inka nziza zikaza ziguranywe imvura kubera ko yaguye.”
Ndagano yari yarashakanye n’umugore witwa Nyirandakunze. Icyakora nubwo yari umutware,ntibyabujije uwo mugore we kumuganza maze anamubuza amahwemo kugeza ubwo amugambaniye aramwicisha kugira ngo akunde yiyitirire ndetse agire ijambo muri ako gace kose. Uko ni na ko byaje kugenda, aramwivugana ndetse ngo anakurikizaho n’abandi bantu, atangira kumenyekana gutyo n’i bwami baramumenya.
Umusaza Nyandwi usobanura aya mateka ati ”Nyirandakunze yaje gushaka uburyo yiyicira umugabo, amuha uburozi, apfa avuga ko yishwe na Nyirandakunze ariko atuma kwa Musinga ngo azamuhorere. Nyirandakunze yahise akomerezaho kwica abantu ndetse afashwa n’umukwe we umutekano urabura abaturage bamwe bahita bajya i bwami i Nyanza kujya kuvuga ko umugore yamaze abantu.”
Ndagano wari n’umuvubyi amaze gupfa, byababaje ibwami cyane, maze umwami Musinga wari uganje yohereza abazungu ngo baze kumurebera icyo gishegabo. Bahageze Nyirandakunze yabahungiye mu ishyamba rigihari na magingo aya bamukurikiramo ndetse barimutsindamo ari na ko kurimwitirira.


text:
Ku wa 6 w’icya 27 Gisanzwe B, 09/10/2021.
Amasomo: Yow 4, 12-21; Zab 96; Lk 11, 27-28.
Hahirwa ababyara bakonsa.
Igihe Yezu Kirisitu yanyuraga hose agira neza, yaranigishaga abantu bose bakamutangarira. Ijambo rye ryari ukuri n’urumuri. Ryageraga ku mutima. Benshi ryarabanyuraga bakamenya ibyiza byabatashyemo. Hariho ababonaga Yezu bakumva n’inyigisho ze abakibonera n’ibitangaza maze bakumva bifuje kuba nka we cyangwa bagatangarira ababyeyi be.
Ni uko umwe mu bagore bari bamuteze amatwi yateye hejuru avuga cyane ko hahirwa inda yatwaye Yezu n’amabere yamwonkeje. Mbere yo gukomeza, nimucyo twishimire koko Umubyeyi wagabiwe kubyara Umwana w’Imana. No mu buzima bwa rusange, umugore agomba kubahirwa ubukungu yifitemo. Yagabiwe gusama ubuzima akabubana amezi icyenda yose. Ntiyinuba, ntiyijujuta. Aba azi neza ko yifitemo ubuzima agomba kubungabunga kandi bukomoka ku Mana mbere na mbere. Amezi icyenda yose asozwa n’imibabaro y’iramukwa. Umugore arababara akabyara akana. Iyo kamaze kuvuka, ntitwapima urukundo aba agafitiye. Burya umugore arwumva ku gipimo kirenze icyo umugabo yumviraho urukundo afitiye umwana we. Uko umugabo yakunda kose, ntiyageza ah’umubyeyi wakiriye akana mu nda ye akakumva kakiri urusoro akigiramo ibigatunga kugeza kaje imusozi. Si ibyo gusa: umugore amara amezi atari make atungishije akana ubukungu yifitemo: ibere ritanga amashereka.
Iyo umugore agize amahirwe umwana we agakura akora neza kandi akamenya ubwenge akagira ijambo muri sosiyete, ibyishimo by’umumama biratumbagira cyane. Tujya tubona ibyishimo abamama bagize amahirwe yo kubyara abapadiri bagaragaza mu bandi. Abenshi iyo babajijwe icyo batekereza ku muhungu wabo wabaye Padiri, basubiza ko umugisha w’Imana wabagezeho ku buryo bushimishije.
Ni byinshi cyane ibyiza byo kubyara umwana akaba umugabo ugaragara mu bandi kandi afite ijambo. Dutekereze noneho igipimo cy’ihirwe n’ibyishimo Umubyeyi wabyaye Jambo yifitemo. Muri ya ndirimbo ya Manyifikati, Mariya Mutagatifu abivuga ukuri, ko Ushoborabyose yamugiriye ibitangaza ku buryo amasekuruza yose azamwita umuhire uko azagenda asimburana.
N’ubwo ibigwi byo kubyara no konsa bihanitse umubyeyi akaba ahirwa bihambaye, ihirwe ryisumbuye Yezu yaritubwiye. Ngo abahirwa by’ukuri, ni abumva Ijambo ry’Imana bakarikurikiza. Ni byo koko kubyara no konsa bisa n’aho bigarukira hano ku isi. Nyamara kumva Ijambo ry’Imana no kurikurikiza, bibeshaho iteka mu Bwami bwa Yezu Kirisitu. Burya rero Bikira Mariya, ni umubyeyi koko kuko ni we wabashije kumvira Ijambo ry’Imana no kurishyira mu bikorwa ku buryo bwuzuye. Dore rero nta cyaha yigeze akora. Ni Eva mushya. Ni we ababyeyi bose bazareberaho urugero. Bafasha Imana kurema bagatwita bakonsa bagakuza mu rukundo. Iyo bongeyeho gukunda Imana mbere ya byose baba bakurikije urugero rwa Bikira Mariya. Ubwo barahirwa kuko bazishima iteka mu ijuru.
Duharanire twese kuba ababyeyi nyababyeyi. Abagore bari ku rwego ruhanitse rw’ububyeyi. Abagabo na bo n’ubwo batagera ku bwiza bw’umutima w’umugore ubyara akarera mu rukundo, nibura nibihatire kumva Ijambo ry’Imana no kurikurikiza. Twese dukeneye kuzagera kuri wa Munsi wa Nyagasani dukeye. Wa wundi Umuhanuzi Yoweri atubwira adushishikariza kuwitegura. Cyane cyane abatorewe kwamamaza Ingoma y’Imana, bagerageze kurangwa n’urukundo bajye bagira neza aho banyuze hose. Ibyo bizanyura Imana n’abantu.
Yezu Kirsitu utwereka inzira y’ihirwe, nasingizwe. Umubyeyi Bikira Mariya aduhakirwe. Abatagatifu duhimbaza none barimo Diyonizi na bagenzi be bahowe Imana badusabire kuri Data Ushobora byose. Amina.
Padiri Cyprien Bizimana


text:
Kuri uyu wa kane tariki ya 29/12/2016, Nyiricyubahiro Musenyeri wa EAR Shyogwe yifurije abakozi ba Diyoseze umwaka mushya wa 2017. Icyo gikorwa cyabere ku Cyicaro gikuru cya Diyoseze aho ikorera mu Mujyi wa Muhanga ku Musozi Siyoni-Cyakabiri. Igikorwa kitabiriwe n’abakozi bakora mu Biro by’Umwepisikopi ndetse n’abandi bakorera imishinga n’ibigo bikikije aho Diyoseze ikorera.
Uyu wabaye umwanya mwiza wo kwishimira ibikorwa bitandukanye Diyoseze yagezeho muri uyu Mwaka dushoje no gusaba Imana ngo izadushoboze mu mwaka twitegura gutangira. Mu ijambo Nyiricyubahiro Umwepisikopi yagejeje ku bakozi bitabiriye ibyo birori yabakanguriye kurushaho gucengera no gucengeza Ijambo ry’Imana, kwita ku murimo, kubahiriza igihe no kuzirikana buri gihe ko Imana ariyo idushoboza byose.


text:
1.Ushobora gukora imibonano mpuzabitsina n'umuntu udakunda ukikururira kugumana nawe utabiteganyaga
Umubiri w’umuntu ufite ukuntu ubyitwaramo iyo umuntu atangiye kwikanga umubano hagati ye n’undi muntu ushingiye ku mibonano mpuzabitsina, ibyo bikaba biterwa n’imisemburo ubwonko bwacu buhita buvubura; imwe muriyo akaba ari nayo ituma wikundira umuntu cyane birenze, kugeza aho wumva isi yakabaye iyawe nawe mwenyine. Icyo gihe muba mwageze ku cya kiciro cya kabiri, amour romantique.
Ibi byiciro by’urukundo, Helen Ficher niwe wagaragaje ko ari bitatu. Ngo igice cya mbere ni désir, cyangwa se kwifuza, igice cya kabiri ni urukundo ruhebuje, cyangwa se amour romantiquw, naho igice cya gagatutu ngo ni attachement, kwizirika ku wundi cyangwa se kubana nawe akaramata.
2.URUKUNDO NGO RUBA RUGOMBA GUHORA RURWANA NO KWIFUZA (DESIR)
Kubera iki? Gian arabisobanura muri aya magambo: “Ukwifuza cyangwa se désir ngo ni ikintu gikomeye gusobanukirwa. Ibi bikaba biterwa n’uko ngo naho uko kwifuza umuntu yaba abifitiye umukunzi we nyakuri, ngo nabyo ntacyo bivuze kuko nabyo byakwica ubudahemuka bw’umuntu.
Ibi bikaba biterwa n’uko umwe mu mirimo uko kwifuza gukora ari ukugenda ureba hirya no hino iruhande rw’umukunzi wawe, ko nta wundi muntu waba umurusha kuba séduisante, cyangwa se gukurura abantu. Byumvikana ko iyo ukundanye n’umuntu ukurura cyane, plus attirant(e), ngo ni ibintu bishobora kubera bibi couple yanyu. Mwebwe mwembi. »
Ibi rero ngo bivuga ko niba abantu babiri babana umubano ushingiye ku rukundo, ngo haba hari amahirwe menshi cyane y’uko urugo rwanyu ruzaramba. Kuko ngo iyo mwabanye bidashingiye ku rukundo ahubwo bishingiye ku kwifuza, le désir, ngo biba bishoboka cyane ko hazabaho kujya kureba abandi bagukurura ku ruhande !
Gusa icyaguhumuriza ni uko ngo uhereye kera urukundo rwagiye ruhinduka narwo ruganisha ku kuba rwabasha gutuma habaho ingo zishobora kubana akaramata. Naho icyo désir cyangwa se kwifuza bitumarira gusa, ngo ni ukumenya ko umuntu afite utunyangingo tuzima.
Urukundo rero, ngo nirwo mu byukuri rudufasha kwiyemeza kubana n’umuntu akaramata, ndetse rukanadufasha kuzamubera indahemuka ntitwigere tumuca inyuma na rimwe.
Video Abakobwa Beza
Guhuza Igitsina Bitandukanye n'Urukundo Nyakuri
1.Ushobora gukora imibonano mpuzabitsina n'umuntu udakunda ukikururira kugumana nawe utabiteganyaga
Labels: ubushakashatsi, urukundo